Kes rasuah Felcra, saksi beritahu Lembaga Pengarah sedar pelaburan dibuat berisiko

Bekas Pengurus Besar Kumpulan Kewangan (CFO) Felcra memberitahu Mahkamah Sesyen di sini hari ini bahawa Lembaga Pengarah Felcra menyedari keputusan untuk membuat pelaburan RM150 juta dalam unit amanah Public Mutual Berhad mempunyai risiko.

Mohd Azmy Abu Samah, 54, bagaimanapun berkata beliau memohon cadangan pelaburan itu dipertimbangkan sewaktu membentangkannya pada mesyuarat lembaga pengarah, lapor Bernama.

“Namun, keputusan mengenai pelaburan itu tidak dibentangkan atau dibincangkan dalam Mesyuarat Majlis Pengurusan Tertinggi (MPT),” katanya semasa pemeriksaan balas oleh peguam Datuk K Kumaraendran yang mewakili Datin Seri Zizie Izette Abdul Samad, pada perbicaraan kes rasuah membabitkan Ahli Parlimen Kinabatangan Datuk Seri Bung Moktar Radin dan isterinya di hadapan Hakim Rozina Ayob.

Saksi pendakwaan ke-26 itu berkata semasa sesi pembentangan, beliau ada memaklumkan Felcra mempunyai wang tunai RM300 juta untuk dilaburkan dan memohon lembaga pengarah mempertimbangkannya.

Disoal Kumaraendran adakah bekas Ketua Pegawai Eksekutif (CEO) Felcra Datuk Ramlee Abu Bakar membangkitkan apa-apa isu semasa pembentangan cadangan pelaburan itu, saksi itu berkata CEO cuma bertanya mengapa pelaburan unit amanah ini tidak dibawa kepada MPT.

Bagaimanapun, Mohd Azmy berkata tiada bantahan atau perbincangan daripada lembaga pengarah (Felcra) berkaitan pelaburan itu.

Kumaraendran: Adakah lembaga pengarah meneruskan pelaburan (RM150 juta) itu.

Mohd Azmy: Ya.

Saksi itu turut bersetuju dengan cadangan Kumaraendran bahawa pelaburan RM150 juta itu dibuat oleh Felcra pada 18 Mei 2015.

Mohd Azmy juga bersetuju dengan cadangan Kumaraendran bahawa lembaga pengarah tidak pernah meluluskan sebarang jumlah untuk dilaburkan oleh Felcra.

Dalam prosiding sebelum ini, Mohd Azmy memaklumkan bahawa Kementerian Kewangan bersetuju untuk meluluskan pelaburan RM150 juta oleh Felcra dalam unit amanah Public Mutual Berhad selepas meneliti tiga kertas cadangan pelaburan dikemukakan Bung Moktar.

Prosiding bersambung pada 12 April ini.

Pada 3 Mei 2019, Bung Moktar, 64, mengaku tidak bersalah atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar yang merupakan Pengerusi Bukan Eksekutif Felcra ketika itu, didakwa menerima rasuah daripada ejen pelaburan Public Mutual, Madhi Abdul Hamid menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Beliau juga mengaku tidak bersalah menerima suapan wang tunai RM335,500 daripada perunding unit amanah, Norhaili Ahmad Mokhtar di bawah nama Zizie Izette atas sebab serupa dan di tempat sama pada 19 Jun 2015 manakala Zizie Izette, 44, mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Tikus pembawa virus Covid-19: Kajian

Tikus didapati boleh menjadi pembawa virus seperti Sindrom Pernafasan Akut Teruk (SARS) dengan tanpa bergejala (asimptomatik) memberi petanda bahawa wabak Covid-19 juga boleh berasal dari haiwan itu.

Daily Mail melaporkan penemuan itu didapati dari kajian penyelidikan oleh Universiti Princeton yang sudah melaksanakan analisis terperinci genomik terhadap pelbagai jenis spesies mamalia dengan melihat secara khusus pada reseptor yang dibawa oleh virus SARS.

Sebelum ini, hasil kajian mendapati kelawar ladam di China mempunyai pelbagai jenis SARS tanpa menunjukkan sebarang gejala yang teruk.

Dengan itu, pakar menemui bukti jelas beberapa spesies tikus lebih terdedah kepada Covid-19 menyebabkan haiwan itu berkemungkinan dapat mengembangkan tahap rintangan tertentu.

Kajian tersebut dilaksanakan oleh Pakar Biologi Molekuler, Dr Sean King dan Saintis Komputer, Prof Mona Singh dari universiti yang sama.

“Hasil kajian menunjukkan, tikus yang sudah hidup lama sebelum ini mungkin sudah dijangkiti virus seperti SARS dengan berulang kali.

“Ini menunjukkan kemungkinan sesetengah spesies tikus moden mungkin adalah pembawa virus SARS tanpa bergejala termasuk yang belum ditemui lagi,” jelasnya.

Jangkitan SARS-CoV-2 merupakan virus yang boleh menyebabkan jangkitan Covid-19 kerana ianya bersifat ‘zoonotik’ bermaksud ia boleh berjangkit dari haiwan kepada manusia.

Sehubungan itu, mengenal pasti jenis haiwan yang mungkin mempunyai perlindungan sama terhadap jangkitan sedemikian dan mampu berfungsi sebagai egen takungan virus adalah penting untuk mencegah penularan wabak lain pada masa depan.


Zahid naik angin, UMNO akan keluarkan surat amaran desak letak jawatan

Selepas desakan supaya Menteri dan Timbalan Menteri UMNO meletak jawatan tidak diendahkan, Datuk Seri Ahmad Zahid Hamidi difahamkan sudah mengarahkan supaya surat amaran dikeluarkan kepada kumpulan tersebut yang berdegil.

Agenda Daily menerima maklumat dalaman UMNO surat amaran tersebut akan dihantar dalam masa terdekat kepada semua Menteri dan Timbalan Menteri daripada parti tersebut yang masih tidak meletak jawatan sejak keputusan Mesyuarat Majlis Tertinggi (MT) pada Selasa yang memutuskan menarik sokongan terhadap kerajaan Perikatan Nasional (PN).

Sumber parti berkata Zahid sudah naik angin dan tidak dapat lagi menahan kemarahannya susulan keengganan mereka yang tidak menuruti perintahnya yang dibuat menerusi ketetapan dalam Mesyuarat MT baru-baru ini.

“Presiden sudah hilang sabar apabila perintahnya tidak diikuti selepas MT membuat ketetapan pada Selasa lalu, kemungkinan tindakan lebih keras untuk memaksa kumpulan Menteri dan Timbalan Menteri ini keluar dari kerajaan terpaksa dilakukan.

“Daripada maklumat dalaman, surat amaran akan dihantar kepada mereka sekiranya tidak mengikut keputusan parti… mungkin sehingga ke peringkat diheret ke Lembaga Disiplin dan tindakan tegas akan menanti mereka,” kata sumber itu.

Lebih mengecewakan Zahid apabila hanya seorang menteri sahaja meletak jawatan, iaitu Datuk Seri Shamsul Anuar Nasarah, kata sumber.

“Presiden mengharapkan akan ada satu gelombang lebih besar, secara beramai-ramai meletak jawatan bagaimanapun hanya Ahli Parlimen Lenggong sahaja yang bertindak mengosongkan jawatan menterinya.

“Zahid mahu memastikan kerajaan PN tumbang dengan segera, kalau boleh minggu ini juga. Itu antara janji beliau dengan Ketua Pembangkang Datuk Seri Anwar Ibrahim dan beliau sudah kesuntukan masa.

“Anwar beri tekanan kepada Zahid dan Zahid pula memberi tekanan kepada Menteri dan Timbalan Menteri UMNO,” katanya lagi.

Untuk rekod, Shamsul Anuar sahaja daripada kalangan menteri yang meletak jawatan dan terdapat beberapa pemimpin UMNO yang memegang jawatan dalam syarikat berkaitan kerajaan (GLC) sudah meletak jawatan.

Antara pemimpin yang sudah meletak jawatan dalam GLC adalah Naib Presiden UMNO Datuk Seri Khaled Nordin dan Ahli MT, Datuk Razlan Muhammad Rafii.

Bagaimanapun, tindakan Shamsul Anuar tidak memberi kesan kepada kerajaan PN yang dilihat masih berfungsi dan masih boleh menjalankan urusan pentadbiran seperti biasa.

Menurut sumber, lebih menyebabkan Zahid semakin terguris hati apabila melihat Timbalan Perdana Menteri Datuk Seri Ismail Sabri Yaakob yang berada bersama Perdana Menteri Tan Sri Muhyiddin Yassin semasa sidang media semalam sebaik selesai menghadap Yang di-Pertuan Agong.

“Dia (Zahid) tidak dapat menerima tindakan yang dilakukan Tok Mail (Ismail Sabri) yang bersama-sama dengan Muhyiddin semasa sidang media… hatinya terguris walhal Ismail Sabri antara yang turut berada dalam Mesyuarat MT pada Selasa lalu.

“Zahid melihat perkara tersebut sebagai satu pengkhianatan kepada parti walaupun dia sendiri tidak memberitahu hala tuju yang ingin dibawanya,” kata sumber.

Terdahulu UMNO menerusi kenyataan Zahid baru-baru ini mengisytiharkan parti itu menarik semula sokongan terhadap PN dan Muhyiddin.

Bagaimanapun Muhyiddin dalam kenyataannya semalam mendakwa masih mempunyai majoriti sokongan dan akan dibuktikan keabsahan dalam sidang Dewan Rakyat pada September depan.


DAP pusat pula bidas gesaan AMK mahu guna logo PKR dalam PRU

Pemimpin DAP pusat juga senada dengan Pemuda DAP semalam yang membidas Angkatan Muda Keadilan (AMK) susulan gesaan supaya logo PKR digunakan parti komponen Pakatan Harapan (PH) lain bagi menghadapi pilihan raya umum (PRU) depan.

Setiausaha Organisasi DAP, Anthony Loke berkata AMK tidak sewajarnya membuat gesaan tersebut yang hanya akan menimbulkan konflik sesama sendiri dalam PH walhal keputusan sebelum ini sudah dicapai semua parti akan menggunakan logo rasmi PH.

“Isu ini sebenarnya telah dibincang dan dibahaskan secara panjang lebar dalam retreat PH di Port Dickson pada April lalu. Semua pihak dalam PH tahu pendirian masing-masing dan semua parti komponen sudah capai ‘general understanding’ dalam perkara ini.

“Apabila tiba masanya, Majlis Presiden PH akan buat keputusan bersama. Tak perlulah mana-mana pihak mengungkit perkara ini secara terbuka dan bertelagah sesama sendiri, ia tidak akan ke mana-mana,” katanya dalam satu kenyataan.

Kenyataan Ahli Parlimen Seremban itu sebagai respon balas terhadap Ketua AMK, Akmal Nasrullah Md Nasir yang membuat gesaan semasa Kongres PKR agar PH menggunakan logo parti itu dalam PRU-15.

Jelas Setiausaha Organisasi DAP itu, soal strategi pilihan raya dan logo bukan keutamaan sebaliknya fokus perlu menumpukan ke arah membantu rakyat dalam tempoh yang mencabar semasa pandemik Covid-19 ketika ini.

“Saya rasa inilah beberapa perkara yang rata-rata rakyat Malaysia inginkan daripada kita sekarang.

“Soal strategi pilihan raya dan logo apa boleh dikemudiankan, sampai masanya, kita akan bertarung habis-habisan untuk mengembalikan mandat rakyat untuk PH,” katanya.

Semalam, Pemuda DAP menyatakan pendirian tidak akan menerima cadangan untuk menggunakan logo PKR pada PRU akan datang.

Ketua Pemudanya, Howard Lee Chuan How berkata cadangan daripada Akmal Nasir tersebut adalah tidak wajar dan menegaskan hanya logo rasmi PH sahaja akan digunakan dalam PRU nanti.

“Logo pilihan Dapsy dalam menghadapi PRU yang akan datang ini adalah, tidak lain tidak bukan, logo PH,” katanya.


Polis perjelas video tular konvoi VIP tak beri laluan ambulans

Selepas tular video konvoi orang kenamaan (VIP) semalam yang tidak memberi laluan kepada ambulans di Hulu Langat, pihak polis tampil memberikan penjelasan berhubung isu tersebut.

Pihak polis mengakui konvoi VIP semalam yang tular adalah melibatkan Perdana Menteri Datuk Seri Ismail Sabri Yaakob bersama rombongan kereta yang panjang di Hulu Langat.

Terdahulu, tindakan konvoi VIP tersebut menerima kecaman orang ramai kerana tidak memberi laluan kepada ambulans milik Persatuan Bulan Sabit Merah Malaysia sebaliknya diarahkan berhenti kerana mahu memberi laluan.

Ketua Jabatan Siasatan dan Penguatkuasaan Trafik Selangor, Supt Azman Shari’at, berkata kejadian itu berlaku kira-kira jam 11.30 pagi semalam di persimpangan jalan di Hulu Langat.

Katanya selepas membuat penilaian berkenaan barulah anggota polis yang bertugas mengarahkan ambulans terbabit – serta sebuah kenderaan pacuan empat roda (4×4) – berhenti.

Berdasarkan penilaian, kata Azman, jika kenderaan terbabit tidak diarah berhenti dan diberi keutamaan, ia akan mewujudkan risiko kemalangan dan membahayakan pengguna lain di jalan raya berkenaan.

“Ini memandangkan jarak pendahulu konvoi (lead vehicle) yang telah tiba hampir ke persimpangan berkenaan.

“Tindakan mengatasi trafik tersebut telah diambil oleh anggota trafik berkenaan selaras dengan peruntukan mengikut Kaedah Lalu Lintas No 9 LN 166/1959 dalam Akta Pengangkutan Jalan 1987,” katanya dalam kenyataan hari ini.

Ismail Sabri semalam hadir di Hulu Langat untuk melihat sendiri kerja-kerja pembersihan dan membantu mangsa banjir dari Taman Sri Nanding yang ada di Masjid al-Mustaqim di Batu 16 Hulu Langat.

Konvoi itu diiringi anggota polis trafik.

Kebanyakan netizen menganggap dalam keadaan begitu sepatutnya ambulans diberi keutamaan berbanding rombongan orang kenamaan.

Azman berkata polis sentiasa memberi keutamaan kepada kenderaan kecemasan khususnya ambulans dan kereta bomba.

Namun katanya dalam keadaan yang ditunjukkan melalui klip video semalam, jika anggota trafik di persimpangan itu memberi keutamaan kepada ambulans dan kenderaan 4×4 terbabit keluar dari persimpangan ke jalan utama, ia akan mewujudkan risiko.

“Oleh yang demikian konvoi di jalan utama diberi keutamaan laluan bagi mengelak kemalangan, selain mengambil kira penilaian awal yang dilaksanakan anggota trafik berkenaan,” katanya.

Tambah Azman sebaik saja konvoi terbabit melepasi persimpangan tersebut anggota trafik yang bertugas mengambil langkah segera dengan memberi keutamaan laluan kepada ambulans serta kenderaan 4×4 berkenaan.

“Polis sentiasa peka dan komited dalam memberi keutamaan kepada kepentingan awam, khususnya apabila penugasan melibatkan keselamatan pengguna jalan raya dan kenderaan kecemasan terutama ambulans dan bomba,” katanya.


Nilai ringgit dijangka terus berdepan tekanan minggu ini, kata penganalisis

Ringgit dijangka diniagakan dalam jajaran ketat dengan cenderung untuk menurun berbanding dolar AS minggu depan kerana pelabur kekal berhati-hati memandangkan ketidaktentuan ekonomi global, kata seorang penganalisis.

Pada minggu lalu, nilai ringgit merosot ke paras terendah untuk tempoh enam bulan lalu dan dijangka tren menurun akan berterusan pada minggu ini.

Pengarah Urusan SPI Asset Management, Stephen Innes, berkata ringgit dijangka diniagakan antara 4.5250 dan 4.5450 pada minggu depan dalam keadaan dolar AS yang lebih tinggi yang disokong oleh data Amerika Syarikat (AS) yang kukuh.

“Data kukuh pada minggu ini telah meningkatkan kecenderungan untuk Rizab Persekutuan (Fed) menaikkan kadar faedah pada bulan Jun,” katanya menurut laporan Bernama.

Sementara itu, Ketua Ekonomi Bank Muamalat Malaysia Bhd, Mohd Afzanizam Abdul Rashid, berkata pelabur akan memantau dengan teliti isu siling hutang AS kerana ia menghampiri tarikh akhir 1 Jun.

“Oleh itu, pelabur akan memerhatikan kenyataan seterusnya daripada Setiausaha Perbendaharaan AS Janet Yellen mengenai laporan terkini selanjutnya minggu depan.

“Pada paras semasa, ringgit agak hampir dengan paras rintangan 4.5491,” katanya.

Sementara itu, RHB Investment Bank Bhd dalam nota kajiannya pada Jumaat berkata sentimen terhadap ringgit kekal negatif.

Bank itu menyemak unjuran akhir suku kedua 2023 untuk mata wang ringgit pada 4.55 hingga 4.65 berbanding dolar AS.

“Tanpa sebarang perubahan ketara dalam panduan daripada Bank Negara Malaysia atau pengumuman pembaharuan fiskal yang substantif dalam beberapa bulan akan datang, dolar AS-ringgit boleh menguji semula paras bersejarah 4.748 menjelang suku ketiga 2023,” katanya.

Pada asas Jumaat ke Jumaat, ringgit menyusut berbanding dolar AS kepada 4.5350/5405 berbanding 4.4765/4835 seminggu sebelumnya.

Sementara itu, mata wang tempatan diniagakan kebanyakannya lebih rendah berbanding sekumpulan mata wang utama dalam tempoh tujuh hari kecuali berbanding yen kerana ia meningkat kepada 3.2839/2881 daripada 3.3233/3290 sebelumnya.

Ringgit susut berbanding pound Britain kepada 5.6370/6438 daripada 5.6082/6169 seminggu sebelumnya dan turun berbanding euro kepada 4.8978/9037 daripada 4.8839/8915 sebelumnya.

Ringgit juga diniagakan rendah berbanding mata wang ASEAN.

Ia susut berbanding baht Thailand kepada 13.1862/2083 daripada 13.1658/1922 dan lebih rendah berbanding dolar Singapura kepada 3.3715/3758 daripada 3.3552/3609 pada akhir minggu sebelumnya.

Mata wang tempatan susut berbanding rupiah Indonesia kepada 303.6/304.2 daripada 303.4/304.1 minggu lalu dan lemah berbanding peso Filipina kepada 8.14/8.16 berbanding 8.02/8.04 sebelumnya.


Bajet 2023 jadi tumpuan ketika inflasi meningkat dan nilai ringgit susut

Pembentangan Bajet 2023 menjadi tumpuan utama pada Mesyuarat Ketiga Penggal Kelima Parlimen ke-14 yang dijadual bersidang selama 32 hari bermula Isnin ini (3 Okt) hingga 29 Nov.

Berdasarkan laman sesawang Parlimen, Rang Undang-Undang Perbekalan (Belanjawan) 2023 itu bakal dibentangkan Menteri Kewangan Tengku Datuk Seri Zafrul Tengku Abdul Aziz pada 4 petang, 7 Okt, menurut laporan Bernama.

Bajet 2023 bertemakan ‘Memperkukuh Pemulihan dan Memudah Cara Pembaharuan ke arah Kemampanan Daya Tahan Ekonomi dan Kesejahteraan Keluarga Malaysia’ itu dijadual dibahas di peringkat dasar bermula 11 hingga 26 Okt sebelum jawapan oleh menteri-menteri selama empat hari.

Perbahasan peringkat jawatankuasa akan bermula dari 3 hingga 23 Nov sebelum rang undang-undang berkenaan diluluskan Dewan Rakyat.

Takwim Mesyuarat Ketiga ini dipinda dari tarikh asal 26 Okt hingga 15 Dis 2022 dengan Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar menyatakan ia bagi membolehkan pembentangan Bajet 2023 dipercepatkan.

Dalam pada itu, mesyuarat berkenaan mungkin menjadi yang terakhir untuk penggal Parlimen ke-14 ekoran spekulasi pembubaran Parlimen dalam tempoh terdekat termasuk beberapa hari selepas Bajet 2023 dibentangkan bertiup kencang, bagi memberi laluan Pilihan Raya Umum ke-15 (PRU15).

Dalam sejarah negara, Parlimen kesembilan Malaysia dibubarkan ketika mesyuarat Dewan Rakyat sedang berlangsung serta sebelum Belanjawan 2000 diluluskan pada November 1999.

Speaker Dewan Rakyat ketika itu, Tun Dr Mohamed Zahir Ismail menjelaskan Belanjawan 2000 yang masih dibahaskan dan lima rang undang-undang yang telah diluluskan Dewan Rakyat perlu dibentangkan semula pada persidangan Parlimen baharu kerana ia belum dibawa ke Dewan Negara dan belum menjadi undang-undang.

Pada sidang Dewan Rakyat kali ini, Rang Undang-Undang Kawalan Produk Tembakau dan Merokok 2022 akan menjadi antara tumpuan setelah ia dirujuk ke Jawatankuasa Pilihan Khas Parlimen pada mesyuarat Dewan Rakyat 2 Ogos lepas.

Sebelum ini, Menteri Kesihatan Khairy Jamaluddin yakin rang undang-undang itu yang dicadang untuk dibentang bagi bacaan kedua pada mesyuarat kali ini akan menerima sokongan majoriti Ahli Parlimen.

Rang undang-udang berkenaan antaranya bakal melarang penjualan serta penggunaan sebarang bentuk bahan merokok termasuk rokok elektronik atau ‘vape’ kepada individu yang dilahirkan pada 1 Jan 2007 dan tahun seterusnya.

Sementara itu, Rang Undang-Undang Kesatuan Sekerja (Pindaan) 2022, Rang Undang-Undang Tenaga Boleh Baharu (Pindaan) 2022, Rang Undang-Undang Pencetakan Teks Al-Qur’an (Pindaan) 2022 dan Rang Undang-Undang Pihak Berkuasa Pembangunan Tenaga Lestari (Pindaan) 2022 yang ditangguhkan bagi bacaan kedua dan ketiga dalam aturan mesyuarat sebelum ini, dijangka dibawa ke persidangan kali ini.

Usul pemilihan Timbalan Yang Dipertua Dewan Rakyat bagi menggantikan Datuk Seri Azalina Othman Said yang telah ditangguhkan buat kali keempat turut dinantikan sama ada ia akan dikemukakan pada mesyuarat ini atau ditangguhkan lagi.


Ketua Pemuda Amanah meninggal dunia, Al Fatihah

Ketua Pemuda Parti Amanah, Shazni Munir Mohd Ithnin menghembuskan nafas terakhirnya pada tengahari hari ini selepas bertarung nyawa melawan jangkitan Covid-19, menurut Setiausaha Pemuda Amanah Nasional, Asim Abdullah.

Sebelum ini media melaporkan keadaan Shazni Munir yang semakin kritikal selepas mengalami jangkitan Covid-19 tahap lima, ia turut dikongsi Ketua Angkatan Muda Keadilan (AMK), Akmal Nasrullah Mohd Nasir menerusi Twitternya minggu lalu.

Shazni Munir juga dilaporkan ditidurkan minggu lepas selepas keadaannya semakin kritikal.

“Dukacita dimaklumkan bahawa sahabat dan rakan perjuangan kami, saudara Shazni Munir, Ketua Pemuda Amanah Nasional telah kembali ke rahmatullah sebentar tadi.

“Mohon doa dan sokongan daripada semua agar keluarga beliau kuat lalui ujian ini,” katanya dalam kenyataan kepada media.

Sebelum ini, Asim memberitahu pada 24 Julai lalu Shazni Munir dijangkiti Covid-19 tahap empat.

Pihaknya juga dimaklumkan isteri dan anak-anak beliau disahkan positif Covid-19.

Semoga dipelihara dan diberikan kesembuhan segera buat Shazni Munir. Al Fatihah dan semoga arwah ditempatkan bersama para solehin dan syuhada.

Kami Agenda Daily mengucapkan salam takziah kepada keluarga arwah atas pemergian insan tercinta. Al Fatihah.


Datuk ceroboh pangkalan data imigresen ditangkap

Lima individu, diketuai seorang lelaki bergelar datuk ditahan selepas disyaki terbabit dalam pengeluaran Pas Lawatan Kerja Sementara (PLKS) palsu.

Datuk terbabit dipercayai memperoleh maklumat ‘orang dalam’ untuk mengakses sistem komputer Jabatan Imigresen dan mencetak PLKS palsu.

Memetik laporan Astro Awani hari ini, sindiket terbabit menjual PLKS palsu itu kepada warga asing yang bekerja secara haram di negara ini dengan bayaran antara RM6,000 dan RM8,000 bagi setiap satu.

Lebih menggerunkan sindiket ini juga berupaya membuka dan menutup semula status senarai hitam atau ‘red alert’ seseorang individu untuk membolehkan mereka melepasi sekatan imigresen di lapangan terbang dengan bayaran tertentu, kata sumber itu.

Sumber berkata, anggota sindiket itu berumur antara 33 tahun dan 43 tahun ditahan di beberapa lokasi berasingan di ibu negara, sejak awal pagi tadi.

Katanya, mereka ditahan hasil risikan yang dijalankan oleh Suruhanjaya Pencegahan Rasuah Malaysia (SPRM) dan Jabatan Imigresen sejak setahun lalu.

“Ini merupakan suatu pencerobohan ke dalam pangkalan data agensi kerajaan dan merupakan isu kebocoran keselamatan yang sangat serius.

“Keupayaan ahli-ahli sindiket menggodam sistem komputer Jabatan Imigresen membolehkan mereka mencetak PLKS dan menjualnya kepada warga asing yang bekerja secara haram di negara ini,” katanya.

Isu ini pernah dibangkitkan dalam Laporan Audit dan dibincangkan di Parlimen mengenai ketirisan hasil kerajaan dan kebocoran sistem keselamatan negara.

Menjelaskannya, modus operandi sindiket ialah menggodam sistem imigresen dengan memasang transmiter di bilik komputer Jabatan Inigresen hasil kerjasama orang dalam.

“Sindiket ini berupaya menggodam, menukar dan menggunakan kata laluan pegawai-pegawai imigresen untuk memasukkan nama-nama serta butiran peribadi pekerja asing seolah-olah mereka mendapatkan PLKS secara sah. Walhal ianya hasil tindakan penggodaman sistem Jabatan Imigresen,” katanya.

Sementara itu, Ketua Pesuruhjaya SPRM, Datuk Seri Azam Baki yang mengesahkan tangkapan tersebut berkata, kes disiasat mengikut Seksyen 17 Akta Suruhanjaya Pencegahan Rasuah Malaysia 2009.


Agong titah Azhar, Rais menghadap Selasa

Yang di-Pertuan Agong menitahkan Speaker Dewan Rakyat Datuk Azhar Azizan Harun dan Speaker Dewan Negara Tan Sri Rais Yatim menghadap baginda di Istana Negara, Selasa ini.

Memetik laporan FMT Datuk Pengelola Bijaya Diraja Istana Negara, Datuk Ahmad Fadli Shamsuddin dalam satu pesanan ringkas mengesah perkara itu tetapi tidak memberikan butiran lanjut.

Semalam Azhar dan Rais dalam kenyataan bersama berkata sidang Dewan Rakyat secara hibrid dijangka diadakan akhir Ogos atau selewat-lewatnya minggu pertama September selepas semua aspek perundangan, termasuk peruntukan dalam Perlembagaan Persekutuan diambil kira.

Mereka berkata, tarikh sidang bagaimanapun tertakluk kepada kelulusan semua aspek perundangan pada peringkat Jawatankuasa Dewan dan Jawatankuasa Peraturan-Peraturan Mesyuarat dijangka akhir Julai depan.

Sehubungan itu mereka mencadangkan satu Sidang Khas Parlimen diadakan pada awal Ogos bagi memperincikan pelbagai urusan, tetapi tertakluk kepada prosedur operasi standard (SOP) ketat yang dikuatkuasakan Majlis Keselamatan Negara (MKN) dan Kementerian Kesihatan Malaysia (KKM).

Pada hari sama Peguam Negara Tan Sri Idrus Harun juga mengeluarkan kenyataan mengatakan Jemaah Menteri boleh menasihatkan Yang di-Pertuan Agong untuk diadakan sidang Parlimen dan baginda hendaklah menerima dan bertindak mengikut nasihat itu, menurut Perkara 40(1) dan (1A) Perlembagaan Persekutuan, kata Peguam Negara, .

Beliau dalam kenyataan bertujuan memperjelaskan kedudukan mengenai kuasa Agong untuk memanggil sidang Parlimen dan kewajipan baginda bertindak atas nasihat jemaah menteri, hari ini berkata:

“Berdasarkan Perkara 55(1) Perlembagaan Persekutuan, kuasa untuk memanggil Parlimen bersidang diperuntukkan kepada Yang di-Pertuan Agong.

“Namun, peruntukan untuk memanggil Parlimen bersidang tidak mempunyai kesan bawah perenggan 14(1)(a) Ordinan Darurat selama tempoh darurat berkuat kuasa.

“Perenggan 14(1)(b) Ordinan Darurat pula memperuntukkan kuasa kepada Yang di-Pertuan Agong untuk memanggil Parlimen pada tarikh ‘sebagaimana yang difikirkan sesuai oleh Yang di-Pertuan Agong’.”


HIMPIT Pemuda PAS guna replika, tiada provokasi berbahaya

Perarakan program Himpunan Pemuda PAS (HIMPIT 2023) anjuran Dewan Pemuda PAS negeri (DPPN) Terengganu, Jumaat lalu, tidak membabitkan penggunaan senjata bahaya, sebaliknya peserta hanya menggunakan replika.

Ketuanya, Mohd Harun Isa, berkata pemakaian ala perang oleh pasukan yang menyertai perarakan dengan membawa senjata dan perlindungan diri sama seperti pertandingan pakaian beragam dianjurkan di seluruh negara.

Katanya, pasukan daripada Pemuda PAS kawasan yang berarak dengan membawa replika bertepatan dengan tema perarakan HIMPIT 2023.

“Ada antara pasukan menyertai perarakan membawa tema sukan, pelantar minyak, Wisma Darul Imam dan menunggang kuda pada penganjuran HIMPIT yang diadakan Jumaat lalu (27 Februari 2023).

“Tiada istilah keganasan dan provokasi, sebaliknya perarakan mengambarkan kreativiti peserta yang mempamerkan idea masing-masing,” katanya menurut laporan BH.

Program HIMPIT 2023 anjuran DPPNT yang diadakan di sebuah chalet di Setiu dirasmikan Presiden PAS, Tan Sri Abdul Hadi Awang.

Mengulas lanjut, Mohd Harun berkata program HIMPIT adalah aktiviti diadakan setiap tahun oleh DPPNT dan dianjurkan sejak tahun 1991.

Katanya, pasukan perarakan terdiri daripada PAS kawasan membuat persiapan kira-kira sebulan untuk memperagakan pakaian bagi menyertai program itu.

“Pegawai dan anggota polis trafik turut bersama untuk membantu mengawal lalu lintas sepanjang perarakan oleh kontinjen.

“Kita ingin tegaskan, tiada sebarang keganasan dan provokasi dilakukan peserta sepanjang mengikuti perarakan itu,” katanya.

Mohd Harun turut menyarankan kepada semua pihak yang menggunakan isu perarakan HIMPIT 2023 untuk sentiasa mesra dengan program anjuran PAS agar mendapat gambaran sebenar perjalanan sepanjang acara yang disusun.


Bestinet umum Tengku Muda Pahang sebagai Pengerusi Lembaga Pengarah baharu

Bestinet Sdn Bhd (Bestinet) mengumumkan pelantikan Tengku Muda Pahang, Tengku Abdul Rahman Sultan Ahmad Shah, sebagai pengerusi baharu Lembaga Pengarah syarikat itu.

Dalam kenyataannya, Bestinet berkata Tengku Abdul Rahman yang baru-baru ini menjadi salah seorang pemegang saham syarikat, turut menggalas tanggungjawab sebagai pengarah baharu berkuat kuasa pada 30 Jun, 2023, selepas mengambil alih daripada Datuk Seri Mohd Amin Abdul Nor yang meletak jawatan sebagai pengerusi dan pengarah syarikat, menurut laporan Bernama.

Ketua Pegawai Eksekutif Bestinet Ismail Mohd Noor berkata syarikat berkenaan percaya perspektif yang dibawa oleh Tengku Muda Pahang dapat memacu syarikat itu ke tahap lebih tinggi.

“Bestinet berhasrat mewujudkan kerjasama utuh dengan pengerusi baharu kami dalam memberikan nilai tambah kepada semua pihak berkepentingan, sama ada di pihak awam dan swasta.

“Syarikat juga sentiasa komited dalam menyediakan penyelesaian teknologi maklumat yang komprehensif dengan tumpuan khusus kepada penyelesaian dalam aspek keselamatan, biometrik dan kecerdasan buatan (AI),” katanya.


Fenomena air pasang besar: Paras air laut dijangka cecah 5.5m esok

Paras air laut di kawasan sepanjang pesisir pantai dari Klang ke Kuala Selangor esok (Isnin, 12 September 2022) dijangka mencecah sehingga 5.5 meter.

Paras air laut tertinggi itu, antaranya dijangka di Stesen Pelabuhan Klang sekitar jam 7.18 pagi susulan fenomena air pasang besar, menurut Awani.

Penolong Pengarah Operasi Jabatan Bomba dan Penyelamat Malaysia Selangor, Hafisham Mohd Noor berkata, setakat hari ini kawasan sekitar Klang dan Kuala Selangor masih terkawal.

“Paras air laut hari ini di beberapa lokasi di Klang adalah 5.4 meter, yang lain sekitar tiga meter sahaja. Paling tinggi (5.4 meter) hanya di Kuala Selangor dan Klang sebab ia berdekatan.

“Semua dalam keadaan terkawal kerana tidak berlaku hujan. Kalau berlaku hujan kemungkinan besar akan ada pemindahan mangsa banjir sebab aliran air hujan tak dapat keluar ke laut,” katanya ketika dihubungi, hari ini.

Hafisham berkata sebanyak 10 Balai Bomba dan Penyelamat di daerah Klang dan Selangor telah digerakkan untuk menjalankan pemantauan sepanjang fenomena air pasang besar.

Menurutnya ia melibatkan kira-kira 100 anggota, yang bersiap siaga bagi pemindahan mangsa jika berlaku bencana banjir.

“Penduduk sebenarnya mereka pun telah dimaklumkan lebih awal juga, dan kita telah sarankan untuk berpindah sekiranya berlaku hujan lebat ketika air pasang besar.

“Diingatkan juga, hanya peralatan yang penting sahaja dibawa jika berlaku banjir nanti,” tambah beliau.

Sementara itu Ketua Balai Bomba Kuala Selangor, Ismail Zakariya ketika dihubungi berkata, jangkaan kemuncak air pasang besar hari ini adalah pada pukul 6.54 petang dengan anggaran pada paras 5.1 meter.

Semalam, Kerajaan Selangor meminta semua penduduk yang tinggal di sekitar daerah Klang, Kuala Selangor dan kawasan berhampiran supaya sentiasa peka terhadap risiko banjir berikutan amaran fenomena air pasang besar yang bermula hari ini sehingga Rabu.

Fenomena tersebut juga dijangka berlaku antara 27 dan 29 September ini apabila paras air laut pasang berpotensi meningkat sehingga 5.4 meter.


10 kluster baharu semuanya pendidikan dikesan di 6 negeri

Sepuluh kluster baharu Covid-19 dilaporkan dalam tempoh 24 jam semalam (Sabtu, 16 April 2022) di enam negeri, meningkat berbanding lapan kluster yang dikesan pada Jumaat.

Ini menjadikan 39 kluster pendidikan Covid-19 telah dikesan sejak 1 April lalu hingga semalam yang melibatkan 1,817 kes.

Data laman sesawang CovidNOW menunjukkan semua kluster yang dikesan semalam juga melibatkan pendidikan, dengan empat daripadanya di Selangor; Melaka (dua); dan masing-masing satu di Perak, Pulau Pinang, Kuala Lumpur, dan Negeri Sembilan

Empat kluster di Selangor melibatkan:

Dua kluster pendidikan di Melaka ialah:

Kluster pendidikan yang lain membabitkan:

Sejak awal 2020 hingga semalam negara mencatat 6,984 kluster Covid-19 dengan 116 daripadanya masih aktif manakala selebihnya telah ditamatkan.

Sementara itu, data CovidNOW juga menunjukkan lebih ramai individu berusia 30 hingga 39 tahun dijangkiti Covid-19 dalam tempoh minggu ini iaitu sebanyak 15,428 kes, diikuti 13,882 kes mereka yang berumur 18 hingga 29 tahun.

Sejumlah 8,639 kes lagi melibatkan usia 40 hingga 49 tahun; 6,477 (12-17 tahun); 5,408 (5-11 tahun); 5,350 (50-59 tahun); 3,715 (0-4 tahun); 3,290 (60-69 tahun); 1,510 (70-79 tahun); dan 761 (80 tahun dan ke atas).

Data kematian mengikut kumpulan umur.


Jangkitan baharu turun, 13 kluster dikesan, 492 kes import

Jangkitan Covid-19 di seluruh negara dalam tempoh 24 jam sehingga 12 tengah hari tadi turun semula berbanding semalam, dalam apa yang dikatakan pakar epidemiologi sebagai ‘gelombang epidemi pasang surut’.

Ketua Pengarah Kesihatan, Tan Sri Dr Noor Hisham Abdullah berkata dalam tempoh itu sebanyak 3,856 kes baharu direkodkan berbanding 4,116 semalam.

Menurutnya jumlah itu menjadikan kumulatif positif sejak awal 2020 lalu meningkat kepada 2,832,945 kes.

Sehingga semalam 31,882 kes kematian direkodkan dan 44,088 kes aktif, dengan 37,167 pesakit menjalani kuarantin di rumah; 3,890 ditempatkan di PKRC; dan 2,890 dimasukkan ke hospital.

Sementara itu, kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara meningkat lagi daripada 1.03 kepada Rt 1.07, dengan sembilan negeri melebihi nilai Rt 1.00.

Untuk rekod, nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan kadar kebolehjangkitan berapa pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Berdasarkan perkongsian Dr Noor Hisham, Negeri Sembilan mencatat nilai Rt 1.13; diikuti 1.09 bagi Kuala Lumpur serta Kedah; Melaka (1.08); Johor (1.07); Putrajaya (1.04); masing-masing 1.03 bagi Selangor dan Pulau Pinang; dan Sabah (1.00).

Beliau berkata dalam tempoh 24 jam itu juga seramai 2,814 pesakit telah sembuh menjadikan kumulatif kes pulih sebanyak 2,755,933.

“Sebanyak 492 kes import yang membabitkan 378 warganegara dan 114 rakyat asing juga dikesan dalam tempoh 24 jam itu.

“Manakala 3,364 kes lagi adalah penularan tempatan yang turut melibatkan 128 rakyat asing,” katanya dalam kenyataan hari ini.

Dr Noor Hisham berkata sehingga kini 143 pesakit masih dirawat di ICU dengan 53 daripadanya memerlukan alat bantuan pernafasan.

Katanya sebanyak 13 kluster baharu dikesan menjadikan keseluruhannya 6,306 kluster dengan 6,071 telah ditamatkan dan 235 masih aktif.

“Daripada 3,856 kes harian yang dilaporkan pada hari ini, 35 kes atau 0.9 peratus adalah kategori 3, 4, dan 5; dan 3,821 kes (99.1 peratus) lagi adalah terdiri daripada kategori 1 dan 2,” katanya.


Episod pendakwaan terpilih, dendam kesumat: SPRM tahan Muhyiddin

Episod pendakwaan terpilih bermotifkan politik dan dendam kesumat berterusan apabila Suruhanjaya Pencegahan Rasuah Malaysia (SPRM) mengesahkan menahan Pengerusi Perikatan Nasional (PN), Tan Sri Muhyiddin Yassin.

Dalam satu kenyataan petang ini (Khamis, 9 Mac 2023) SPRM memaklumkan telah menahan bekas Perdana Menteri itu pada jam 1 petang di Ibu Pejabat SPRM di Putrajaya.

Penahanan itu dibuat setelah Muhyiddin yang juga Presiden Bersatu hadir untuk dirakam percakapan bagi melengkapkan proses siasatan akhir berhuung projek Jana Wibawa dan isu berkaitan.

SPRM berkata, mereka juga telah mendapat keizinan mendakwa daripada Pejabat Peguam Negara bagi menuduh Muhyiddin di Mahkamah Kuala Lumpur, esok (10 Mac 2023).

Menurut SPRM, Muhyiddin bakal menghadapi beberapa teruduhan mengikut Seksyen 23 Akta SPRM 2009, dan Seksyen 4(1)b Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Pemimpin, penyokong PN dan orang ramai menyifatkan tindakan kerajaan Pakatan Harapan-Barisan Nasional (PH-BN) melakukan pendakwaan terpilih bermotifkan politik dan dendam, untuk melemah dan memburuk-burukkan Bersatu dan PN yang mendapat sokongan padu bangsa Melayu sejak Pilihan Raya Umum Ke-15 (PRU-15) lalu.

Terdahulu, Muhyiddin tiba di Ibu Pejabat SPRM di Putrajaya jam 11.15 pagi tadi (Khamis, 9 Mac 2023) bagi memberi keterangan kepada SPRM dipercayai berkaitan kes Program Jana Ekonomi Pemerkasaan Kontraktor Bumiputera Berwibawa.

Kehadiran Muhyiddin bersama Timbalan Presiden PAS, Datuk Seri Tuan Ibrahim Tuan Man, serta pemimpin kanan PN dan penyokong diiringi laungan ‘HIDUP RAKYAT’ sebagai slogan rakyat menentang kezaliman yang dilakukan kerajaan Pakatan Harapan-Barisan Nasional (PH-BN).

Kerajaan PH-BN yang dianggotai PKR, DAP, AMANAH, UPKO, UMNO, MCA, MIC, Gabungan Parti Sarawak (GPS), Gabungan Rakyat Sabah (GRS) dan beberapa parti kecil lain, termasuk Bebas.

Tindakan terhadap pemimpin PN itu dibuat menjelang enam negeri akan mengadakan Pilihan Raya Negeri (PRN) yang dijangka diadakan Julai depan.

Beliau menjadi pemimpin terbaru ditahan berhubung program Jana Wibawa.

Sebelum ini, dua pemimpin Bersatu – Ahli Parlimen Tasek Gelugor, Datuk Wan Saiful Wan Jan dan Timbalan Ketua Bersatu Segambut, Adam Radlan Adam Muhammad – didakwa di mahkamah bulan lalu kerana meminta dan menerima rasuah berhubung projek berkait Jana Wibawa.

Bendahari Agung Bersatu Salleh Bajuri dibebaskan SPRM pada 3 Mac selepas ditahan dan direman selama dua hari.

Menurut sumber, penahanan Salleh berkait siasatan ke atas program Jana Wibawa dan permohonan dalam talian Akar Umbi Pemacu Negara (AkuPN).

AkuPN ialah inisiatif dilancarkan Perikatan Nasional pada 2021 untuk membantu belia mendapatkan pekerjaan, menghadiri program peningkatan kemahiran atau memulakan perniagaan sendiri.


Kenaikan OPR: Bank Dunia beri amaran risiko kemelesetan global

Ketika bank pusat di seluruh dunia secara serentak menaikkan kadar dasar semalaman (OPR – kadar faedah) sebagai tindak balas kepada inflasi, dunia mungkin menuju ke arah kemelesetan global pada 2023, Bank Dunia memberi amaran pada Khamis (15 September).

Bank-bank pusat di seluruh dunia telah menaikkan kadar OPR kepada tahap yang tidak dilihat sejak lima dekad yang lalu – trend yang mungkin berterusan sehingga tahun depan, kata Bank Dunia dalam satu kajian baharu, lapor Xinhua.

Namun trajektori kenaikan kadar faedah yang dijangka pada masa ini dan tindakan dasar lain mungkin tidak mencukupi untuk menurunkan semula inflasi global ke paras yang dilihat sebelum wabak, kata kajian itu.

Pelabur menjangkakan bank pusat akan menaikkan OPR global kepada hampir 4 peratus menjelang 2023 – peningkatan lebih daripada dua mata peratusan berbanding purata 2021 mereka, menurut kajian itu.

“Jika ini disertai dengan tekanan pasaran kewangan, pertumbuhan Keluaran Dalam Negara Kasar (KDNK) global akan perlahan kepada 0.5 peratus pada 2023 – penguncupan 0.4 peratus dari segi per kapita yang akan memenuhi definisi teknikal kemelesetan global,” lapor kajian itu.

Pemangku Naib Presiden Bank Dunia untuk Pertumbuhan Saksama, Kewangan dan Institusi, Ayhan Kose, menyatakan bahawa oleh kerana kenaikan OPR adalah segerak merentas negara, mereka boleh “bersama-sama menggabungkan” usaha mengetatkan situasi kewangan dan meningkatkan kelembapan pertumbuhan global.

“Penggubal dasar dalam pasaran baru muncul dan ekonomi membangun perlu bersedia untuk menguruskan potensi limpahan daripada pengetatan segerak di peringkat global,” kata Kose.

Rentetan krisis kewangan dalam pasaran baharu muncul dan ekonomi membangun akan membahayakan mereka dalam tempoh panjang, menurut kajian itu.

“Kebimbangan mendalam saya ialah trend ini akan berterusan, dengan akibat berpanjangan yang memusnahkan orang ramai dalam pasaran baharu muncul dan ekonomi membangun,” kata Presiden Bank Dunia, David Malpass.

“Untuk mencapai kadar inflasi yang rendah, kestabilan mata wang dan pertumbuhan yang lebih pantas, pembuat dasar boleh mengalih tumpuan mereka daripada mengurangkan penggunaan kepada meningkatkan pengeluaran,” kata Malpass.

“Dasar harus berusaha untuk menjana pelaburan tambahan dan meningkatkan produktiviti dan peruntukan modal, yang penting untuk pertumbuhan dan pengurangan kemiskinan,” tambah Malpass. – Agensi


8 berita ringkas Parlimen 17 Mac

MA63 bincang isu pemberian khas hasil Sabah

Isu pemberian khas 40 peratus hasil negeri Sabah dikutip kerajaan Persekutuan seperti termaktub dalam Perkara 112C Perlembagaan Persekutuan akan dibincangkan dalam mesyuarat Jawatankuasa Majlis Khas Perjanjian Malaysia 1963 (MA63).

Menteri di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili berkata mesyuarat itu dijangka diadakan selepas selesai persidangan Dewan Rakyat penggal kali ini yang berakhir minggu depan bagi membincangkan keputusan Jawatankuasa Perundingan Bersama (JCC).

Ini susulan kenyataan Menteri Kewangan Tengku Datuk Seri Zafrul Tengku Abdul Aziz yang juga Pengerusi JCC menerusi jawapan lisannya pada 3 Mac lepas bahawa pemberian khas itu tidak lagi terpakai, lapor Bernama.

“Keputusan JCC ini masih perlu dibentangkan di majlis khas tersebut dan setelah itu akan diputuskan dari segi jumlah yang akan diberi kepada Sabah. Saya telah bincang dengan Menteri Kewangan dan beliau mengatakan dan telah tekankan juga bahawa keputusan itu masih belum dibincangkan.

“Memang negeri Sabah ada pandangan tersendiri dalam perkara ini. Jadi kita tunggu mesyuarat majlis khas yang dijangka diadakan bila selesai persidangan Parlimen minggu depan,” kata Ongkili ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini.

Kerajaan pantau projek sakit

Kerajaan memandang serius terhadap projek sakit di seluruh negara dan kini sedang memantau perkara tersebut, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau berkata setakat ini, sebanyak lapan projek telah berjaya dipulihkan hasil daripada intervensi Unit Penyelarasan dan Pelaksanaan (ICU).

“Dalam melaksanakan pemantauan terhadap projek sakit, ICU telah melaksanakan intervensi di tapak projek sakit.

“Hasil lawatan intervensi tersebut di Sabah, didapati terdapat beberapa masalah utama berkaitan dengan pengalihan infrastruktur utiliti serta keupayaan agensi pelaksanaan dan perunding,” katanya ketika menggulung perbahasan usul Menjunjung Kasih Titah Diraja bagi Jabatan Perdana Menteri di Dewan Rakyat hari ini.

Fasa endemik: 30,000 Duta Komuniti dilantik

Sebanyak 30,000 Duta Komuniti akan dilantik yang akan berperanan memastikan tahap pematuhan prosedur operasi standard (SOP) yang tinggi oleh komuniti sepanjang tempoh transisi ke fasa endemik.

Menteri Komunikasi dan Multimedia Tan Sri Annuar Musa berkata Jemaah Menteri dalam mesyuarat lepas telah bersetuju agar KKMM bekerjasama dengan beberapa kementerian lain bagi mewujudkan program berkenaan.

“Program ini akan dilancarkan di Perlis pada penghujung bulan ini dengan pelantikan kira-kira 30,000 duta yang akan jalankan peranan secara friendly (mesra komuniti). Perincian program ini akan diberikan dari semasa ke semasa,” katanya ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini.

Berhubung isu pelanggaran SOP semasa penganjuran Program RIUH EK! di Ayer Hitam, Johor Annuar berkata peristiwa itu bukanlah sebahagian daripada agenda program dan ia berlaku selepas beliau beredar setelah majlis tamat.

Jakim kekal di bawah JPM

Jabatan Kemajuan Islam Malaysia (Jakim) sejak awal penubuhannya pada 1997 sehingga kini adalah kekal terletak di bawah Jabatan Perdana Menteri, persidangan Dewan Rakyat diberitahu hari ini.

Menteri di Jabatan Perdana Menteri (Hal Ehwal Agama) Datuk Idris Ahmad berkata peranan Jakim dalam Majlis Kebangsaan Bagi Hal Ehwal Agama Islam (MKI) adalah sebagai setiausaha dan urus setia yang menggerakkan MKI.

“Apa yang dilaporkan oleh pihak media tentang kedudukan Jakim adalah kurang tepat. Kekeliruan yang dilaporkan oleh pihak media telah diperbetulkan oleh kenyataan rasmi daripada Penyimpan Mohor Besar Raja-Raja pada 12 Mac 2022,” katanya pada Waktu Pertanyaan Menteri di Dewan Rakyat.

Beliau menjawab soalan Abdul Latiff Abdul Rahman (PAS-Kuala Krai) yang ingin tahu adakah benar Jakim kini diletakkan di bawah Majlis Raja-Raja seperti mana dilaporkan media.

Pengumuman pelaksanaan gaji minimum April

Pengumuman berhubung pelaksanaan gaji minimum RM1,500 dijangka dibuat pada bulan depan, kata Menteri Sumber Manusia Datuk Seri M. Saravanan.

Beliau berkata kerajaan kini di peringkat akhir untuk mengkaji pelaksanaan gaji minimum itu.

“Kita tidak mahu tergesa-gesa dalam membuat pengumuman atas dasar pelbagai faktor yang perlu diambil kira bagi menjaga kepentingan pekerja. Kita tidak mahu sebarang tindakan kerajaan menambah kadar pengangguran maka kita sedang mengkaji sektor mana yang kita boleh bagi kelonggaran.

“Apabila saya umum sahaja pelaksanaan itu nanti, saya tak mahu majikan mengambil kesempatan mengurangkan jumlah pekerja dengan alasan perniagaan mereka merosot, maka kita sedang ambil langkah positif,” katanya ketika menjawab soalan tambahan Datuk Seri Anwar Ibrahim (PH-Port Dickson) pada sesi soal jawab lisan mengenai bila kadar gaji minimum yang baharu akan dilaksanakan.

Jawatan baharu KKM libatkan RM337.5 juta

Keputusan Kementerian Kesihatan untuk mewujudkan jawatan tetap tambahan bagi pegawai-pegawai kesihatan pada 19 Jan lalu melibatkan implikasi kewangan permulaan sebanyak RM337.5 juta setahun bagi 2022, kata Timbalan Menteri Kesihatan II Datuk Aaron Ago Dagang.

Beliau berkata implikasi kewangan bagi tujuan pembayaran emolumen kepada pegawai itu akan terus meningkat bagi tempoh 2023 hingga 2025 dengan jumlah RM1.2 bilion.

Beliau menjawab soalan Noor Amin Ahmad (PH-Kangar) dalam sesi soal jawab lisan mengenai kesan kos kepada kementerian dalam tempoh sehingga 2025 berikutan penyerapan ribuan perjawatan tetap pegawai perubatan, pergigian, farmasi dan pakar perubatan.

KKM telah membuka permohonan untuk mengisi 4,446 kekosongan jawatan tetap sebagai pegawai perubatan, pergigian dan farmasi dengan tarikh tutup permohonan bagi urusan pengambilan berakhir 15 Mac lepas.

KKM sedia serah laporan kematian disyaki akibat vaksin

Kementerian Kesihatan (KKM) tiada halangan untuk menyerahkan laporan bedah siasat kematian yang disyaki berkaitan dengan vaksin Covid-19 kepada panel siasatan bebas untuk meneliti hasil bedah siasat itu, kata Timbalan Menteri Kesihatan II Datuk Aaron Ago Dagang.

Beliau memaklumkan KKM tidak menerima laporan kematian yang dapat dikaitkan secara langsung dengan vaksin Covid-19 sehingga 11 Mac lepas dan sebanyak 607 laporan melibatkan kematian disyaki penerima vaksin diterima sepanjang pelaksanaan Program Imunisasi Covid-19 Kebangsaan (PICK).

“(Sekiranya) laporan (bedah siasat) itu diberikan kepada pasukan bebas untuk dinilai semula, saya ingat KKM tiada halangan (untuk berbuat demikian). Dalam hal ini, ia bergantung kepada kehendak ibu bapa (waris) mereka (si mati),” katanya pada sesi soal jawab hari ini.

Beliau yang menjawab soalan Dr Kelvin Yii (PH-Bandar Kuching) berkata daripada 607 laporan itu, 451 daripadanya telah selesai penyiasatan dan penilaian oleh Jawatankuasa Khas Farmakovigilans Vaksin Covid-19 (JFK).

208 kes kematian di depot Imigresen

Sebanyak 208 kematian dalam tahanan depot Imigresen direkodkan bagi tempoh 2018 hingga 15 Feb lepas, Dewan Rakyat diberitahu hari ini.

Timbalan Menteri Dalam Negeri I Datuk Seri Dr Ismail Mohamed Said berkata antara punca kematian tahanan yang disahkan oleh Kementerian Kesihatan (KKM) adalah disebabkan penyakit kejutan septik, tuberkulosis (Tibi), radang paru-paru teruk, jangkitan paru-paru, komplikasi jantung, denggi, kencing manis, sesak nafas, kegagalan fungsi organ, termasuk 25 kes akibat Covid-19 dan sebagainya.

“Kerajaan sentiasa komited untuk memberikan perkhidmatan tahanan di depot Imigresen yang terbaik dengan menyediakan penjagaan serta perlindungan terhadap mereka semasa dalam tahanan.

“Prosedur pengurusan tahanan yang berada dalam depot Imigresen telah dimasukkan dalam Arahan Tetap Ketua Pengarah Imigresen Mengenai Prosedur Pentadbiran dan Pengurusan Depot Imigresen,” katanya pada sesi soal jawab.


Lebih 4.8 juta remaja terima vaksin

Seramai 2,197,961 atau 69.8 peratus remaja berusia 12 hingga 17 tahun di seluruh negara telah melengkapkan suntikan vaksin Covid-19 masing-masing sehingga semalam.

Kementerian Kesihatan (KKM) dalam laporan hariannya berkata, 83.3 peratus atau 2,622,306 remaja lagi menerima sekurang-kurangnya satu dos daripada vaksin dua dos.

Sejak Program Imunisasi Covid-19 Kebangsaan (PICK) Remaja dilancarkan pada 20 September lalu hingga semalam, lebih 4.82 juta dos vaksin telah diberikan, dengan 29,424 dos diberikan semalam membabitkan 26,691 remaja lengkap divaksinasi dan 2,733 lagi menerima sekurang-kurangnya satu dos.

Bagi PICK dewasa pula, KKM memaklumkan sejak 24 Februari lalu hingga semalam sebanyak 95.7 peratus atau 22,409,335 individu telah lengkap divaksinasi, sementara 97.8 peratus atau 22,891,080 lagi menerima sekurang-kurangnya satu dos daripada vaksin dua dos atau vaksin dos tunggal.

Seramai 471,689 lagi individu termasuk warga emas dan petugas barisan hadapan telah menerima dos penggalak.

Bagi keseluruhan populasi pula, sebanyak 50,420,916 dos telah diberikan sehingga semalam dengan 75.3 peratus atau 24,607,296 individu telah lengkap divaksin, dan 78.1 peratus atau 25,513,386 lagi menerima sekurang-kurangnya satu dos.

Semalam sebanyak 114,573 dos diberikan di seluruh negara dengan 42,306 individu melengkapkan suntikan masing-masing, 8,185 menerima sekurang-kurangnya satu dos, dan 64,082 individu menerima dos penggalak.


Poster perutusan khas PM berhubung Covid-19 palsu, kata MKN

Poster mendakwa terdapat siaran langsung Perutusan Khas Perdana Menteri, Tan Sri Muhyiddin Yassin yang sedang tular dalam media sosial adalah palsu, kata Majlis Keselamatan Negara (MKN).

Penyebaran mesej dan poster tular tersebut digesa dihentikan, ia kononnya Muhyiddin akan bersiaran secara langsung bagi memberi perutusan khas berhubung situasi COVID-19 dan Perintah Kawalan Pergerakan (PKP) 3.0 hari ini.

MKN menerusi Telegram meminta orang ramai supaya menghentikan penyebaran berita tidak benar itu.

“Hentikan penyebaran berita tidak benar. Tidak pasti, jangan kongsi,” kata MKN.

Poster berupa gambar Perdana Menteri berserta tulisan Perutusan Khas COVID-19, pukul 9 malam dimuat naik dalam beberapa platform media sosial sejak pukul 3 petang ini.

Turut dimaklumkan perutusan itu akan disiarkan secara langsung menerusi saluran Astro AWANI, BERNAMA, TV3 dan RTM.


Bas Rapid Kamunting tamat 16 Jun kerana kurang penumpang, Covid-19

Rapid Bus Sdn Bhd – anak syarikat Prasarana Malaysia Berhad (Prasarana) yang mengendalikan perkhidmatan bas Rapid Kamunting, di Perak – hari ini mengumumkan penamatan perkhidmatan berkenaan bermula 16 Jun ini selepas beroperasi lebih lima tahun.

Langkah berkenaan diambil susulan kekangan dana dan permintaan yang rendah bagi perkhidmatan bas di kawasan itu sejak awal perkhidmatannya.

Kenyataan Rapid Bus berkata, perkhidmatan bas itu dimulakan pada Mac 2016 di bawah inisiatif Strategi Lautan Biru Kebangsaan (NBOS) dengan kerjasama Lembaga Pelaksanaan Koridor Utara (NCIA), Majlis Perbandaran Taiping (MPT) dan Prasarana.

“Berdasarkan inisiatif berkenaan, Rapid Bus menyediakan perkhidmatan di tiga laluan iaitu Laluan 10 (Taiping Loop), Laluan 20 (Jejak Warisan Loop) dan Laluan 30 (Bukit Jana – Kampung Boyan).

“’Rapid Kamunting diadakan sebagai usaha memangkinkan pertumbuhan ekonomi, kesalinghubungan dan kemudahan rakyat serta penduduk setempat.

“Sokongan dan dana daripada NCIA telah tamat pada Februari 2019. Selepas penamatan pemberian dana dan kontrak tersebut, pihak berkuasa tempatan dan kerajaan negeri tidak lagi menyatakan minat untuk meneruskan perkhidmatan Rapid Kamunting,” kata Rapid Bus.

Bagaimanapun, Rapid Bus telah meneruskan perkhidmatan atas komitmennya untuk menyediakan kemudahan pengangkutan awam walaupun terus mengalami kerugian.

“Seperti juga syarikat-syarikat pengangkutan awam lain, Rapid Kamunting tidak terkecuali daripada kesan impak Covid-19.

“Ini dapat dilihat melalui kemerosotan jumlah penumpang kepada 30 peratus. Rentetan daripada keadaan yang semakin meruncing tersebut operasi Rapid Kamunting berhadapan dengan cabaran yang getir untuk menampung kos pengoperasian,” katanya.

Rapid Bus juga memohon maaf kepada pelanggan setia Rapid Kamunting di sekitar Taiping dan Kamunting kerana terpaksa menamatkan perkhidmatan.


Dibidas Rafizi bawa idea ‘songsang’, Najib balas raja formula ‘songsang’

Datuk Seri Najib Razak membalas balik kritikan bekas Ahli Parlimen Pandan, Rafizi Ramli dengan melabelnya sebagai raja formula ‘songsang’.

Bekas Perdana Menteri (PM) itu berkata tidak mahu menjadi raja formula ‘songsang’ dalam satu hantaran di akaun Facebooknya, ia sebagai respon terhadap Rafizi yang tidak bersetuju dengan cadangan Najib supaya Petronas menyelamatkan Sapura Energy Berhad.

Najib menafikan mahu mengambil inisiatif atau menggalas tanggungjawab yang sepatutnya dimainkan oleh pembangkang dan menyifatkan kenyataan Rafizi itu menunjukkan hanya mementingkan kepentingan politik Pakatan Harapan (PH) dan bukan rakyat.

“Rupanya ini sebab utama kenapa Rafizi nak sasarkan saya. Dia kata PH menjadi lemah sebab saya telah rampas kedudukan dan keupayaan PH untuk berhubung dengan Rakyat.

“Dia kata dia mahu ambil semula inisiatif ini dari saya. Ini kira dia nak bangkang saya hanya sebab nak membangkang demi kepentingan politik.PH.

“Bukan sebab saya salah. Bukan juga untuk kepentingan Rakyat atau negara. Cuma demi kepentingan politik PH. (Saya pun tak mahu inisiatif ini, kamu boleh ambil balik sebab saya tak berhasrat jadi Raja Formula Songsang),” kata Najib.

Rafizi semasa menolak cadangan untuk menyelamatkan Sapuran itu berkata berbilion-bilion wang rakyat dibelanjakan kepada beberapa kerat syarikat korporat dalam keadaan semua perniagaan dan semua pekerja di segenap peringkat menghadapi kesusahan, adalah tidak adil.

Lebih-lebih lagi katanya, apabila sejumlah wang yang besar melebihi berbilion-bilion ringgit telah pun disuntik ke dalam Sapura sejak lebih sedekad lalu.

“Walaupun terus diberi suntikan wang rakyat, Sapura terus mengalami masalah kewangan ketika harga minyak mentah berada pada paras yang tinggi, berbeza dengan syarikat minyak lain yang mendapat durian runtuh apabila harga minyak mentah dunia naik.

Rafizi berkata jika gesaan Najib diberi perhatian, maka peruntukan itu untuk membela segelintir golongan elit, sedangkan semasa golongan ini bermewah hasil daripada pembiayaan wang rakyat, mereka tidak pula memikirkan tanggungjawab memberi pulangan pelaburan yang baik kepada rakyat.

Sebaliknya, beliau berkata wang rakyat itu boleh digunakan untuk membina kepakaran dan kemahiran usahawan-usahawan kecil, anak-anak muda, serta memberi pinjaman pendidikan.

“Saya akan terus memantau isu ini dan membentangkan angka-angka dalam hari-hari yang seterusnya untuk mengingatkan rakyat supaya jangan terpedaya sekali lagi dengan idea pengurusan ekonomi dari Najib.

“Saya menunggu sama ada beliau akan membalas kenyataan saya ini, seperti mana beliau begitu ghairah menjawab semua isu di media sosialnya selama ini. Sekembalinya saya ke arena politik, insya-Allah setiap idea songsang Najib akan menerima maklum balas dari saya,” katanya lagi.


Shahril letak jawatan Ketua Penerangan UMNO, Zahid mesti undur

Shahril Sufian Hamdan hari ini mengumumkan peletakan jawatan sebagai Ketua Penerangan UMNO susulan kekalahan teruk Barisan Nasional (BN) pada Pilihan Raya Umum Ke-15 (PRU-15), semalam.

Serentak itu, beliau turut menggesa Presiden UMNO yang juga Pengerusi Barisan Nasional (BN) memikul tanggungjawab bersama dan berundur secara terhormat.

Beliau yang turut kalah di kerusi Parlimen Alor Gajah kepada Naib Ketua Srikandi Bersatu Datuk Mas Ermieyati Samsuddin di Parlimen Alor Gajah, membuat pengumuman berkenaan dalam satu kenyataan hari ini.

“Benar, ada konsep “collective responsibility” dalam sesuatu kegagalan. Benar, UMNO perlu mempertimbang apa langkah seterusnya dalam situasi tiada pihak mencapai angka 112 di PRU15. Benar, keputusan ini besar dan perlu dibuat oleh Majlis Kerja Tertinggi, bukan mana-mana individu atau kelompok sahaja.

“Tetapi, Sebelum parti hendak bincang atau buat apa-apa keputusan, ada satu perkara yang perlu dilaksanakan dahulu. Saya sependapat dengan YAB Menteri Besar Johor.

“Iaitu, tanpa mengurangkan hormat kepada beliau sebagai individu, saya berpandangan bahawa pemimpin nombor satu Presiden UMNO dan Pengerusi BN (Datuk Seri Ahmad Zahid Hamidi) perlu memaparkan contoh dengan memimpin proses mengambil tanggungjawab kekalahan ini – berundur secara terhormat.

“Biar kepimpinan dan individu lain memimpin perbincangan membuat keputusan besar seterusnya untuk parti ini. Atas semangat “collective responsibility” itu, saya juga meletakkan jawatan selaku Ketua Penerangan UMNO Malaysia.

“Saya menghargai peluang yang telah diberikan dan tidak akan melupakannya. Cuma, ini soal maslahat yang jauh lebih besar. Seperti ramai yang lain, saya kekal setia bersama UMNO. Perjuangan parti belum selesai. This is not the end,” katanya.


Apa agaknya Zahid bincangkan masa jumpa TPM? Suruh letak jawatan?

Ketika membuat sidang media mengumumkan penarikan diri daripada menyokong kerajaan Perikatan Nasional (PN), Presiden UMNO Datuk Seri Ahmad Zahid Hamidi langsung tidak mengucapkan tahniah kepada Datuk Seri Ismail Sabri Yaakob yang dilantik sebagai Timbalan Perdana Menteri (TPM).

Zahid juga tidak mengucapkan tahniah kepada Ismail Sabri menerusi laman Facebooknya seperti setiap pagi, petang dan malam digunakannya untuk menimbulkan sentimen kebencian rakyat terhadap kerajaan PN.

Cuma selepas beberapa jam kemudian baharulah Zahid mengucapkan tahniah kepada Ismail Sabri. Itupun hanya melalui kenyataan media Setiausaha Agung UMNO, Datuk Ahmad Maslan.

Namun, hari ini tular gambar Zahid dengan berpakaian jubah menemui TPM. Kita bersangka baik mungkin beliau ingin mengucapkan tahniah itu secara peribadi.

Atau beliau meminta nasihat TPM bagaimana untuk menghilangkan ‘stress’?

Namun, hakikat yang berlaku sebelum pertemuan petang tadi, di mana beliau tidak terus mengucapkan tahniah kepada Ismail Sabri selepas pengumuman oleh Perdana Menteri (PM) Tan Sri Muhyiddin Yassin, kekal menjadi sisi negatif dirinya.

Rakyat akan dapat menghidu ‘kemarahannya’ kepada kerajaan PN dan PM sehingga tempiasnya turut terkena menteri-menteri dan timbalan menteri yang menganggotai Kabinet Muhyiddin.

Di sebalik pertemuan dengan TPM itu ramai juga yang tertanya-tanya apakah tujuannya? Adakah beliau sedang berbincang secara baik untuk menyerahkan jawatan Presiden UMNO kepada Ismail Sabri, selepas menerima tekanan daripada beberapa ahli Majlis Tertinggi (MT) yang tidak menyokong penarikan sokongan terhadap PN?

Jika itu yang dibincangkan seharusnya ia menjadi kenyataan secepat mungkin bagi memulihkan semula kepercayaan rakyat terhadap UMNO yang kini dilihat semakin teruk berpecah gara-gara Zahid.

Ia sebagaimana dinyatakan ahli MT, Datuk Zahidi Zainul Abidin bahawa Zahid perlu meletak jawatan supaya memulihkan kembali kepercayaan rakyat, terutama pengundi, terhadap UMNO.

Ahli Parlimen Padang Besar itu percaya jumlah undi yang akan diperoleh calon UMNO akan turun selagi Zahid kekal sebagai presiden kerana rakyat akan merujuk tuduhan mahkamah terhadapnya.

“Zahid masih lagi mempunyai kes mahkamah yang akan memberi impak negatif terhadap imej UMNO,” katanya.

Malah, sejak kebelakangan ini Presiden UMNO itu sudah dilihat tidak boleh memimpin parti itu lagi kerana lebih banyak melanggar keputusan yang diputuskan sebulat suara.

Antaranya keputusan UMNO adalah tidak memberi sokongan kepada Ketua Pembangkang Datuk Seri Anwar Ibrahim.

Namun, beberapa pendedahan dibuat pemimpin senior UMNO seperti bekas Setiausaha Agung Barisan Nasional (BN) Tan Sri Annuar Musa, Ahli Parlimen Padang Rengas, Datuk Seri Nazri Aziz, dan Ahli Parlimen Arau Datuk Seri Shahidan Kassim, menunjukkan Zahid menyokong Anwar, dengan memujuk Ahli Parlimen UMNO untuk menandatangani akuan bersumpah (SD) menyokong Anwar.

Disebabkan kedudukannya sebagai Presiden, yang juga menguasai majoriti suara dalam MT, tidak ada pemimpin lain, hatta Timbalan Presiden, Datuk Seri Mohamad Hassan, yang berani menentangnya.

Beberapa pihak berharap pertemuan dengan Ismail Sabri yang juga Naib Presiden UMNO petang tadi dapat membuka ruang Zahid menyerahkan segera jawatan Presiden kepada TPM.

Atau adakah Zahid mendesak Ismail Sabri meletak jawatan TPM?


Muhyiddin dedah maklumat sokong kenyataan campur tangan kes mahkamah: Portal

Tan Sri Muhyiddin Yassin mendedahkan maklumat bagi menyokong dakwaan bahawa wujud percubaan meminta beliau campur tangan dalam institusi kehakiman untuk membebaskan ahli politik UMNO yang berdepan tuduhan jenayah di mahkamah.

Bekas Perdana Menteri membuat pendedahan itu dalam maklum balas terhadap notis tuntutan daripada peguam Datuk Seri Najib Razak dengan menamakan seorang peguam kanan yang menjadi sasaran Ahli Parlimen Pekan itu, lapor Malaysianow.

Portal berkenaan memetik Muhyiddin sebagai berkata beliau didekati Najib dan beberapa perantaranya untuk memohon supaya individu itu digugurkan daripada pasukan pendakwaan dalam kes rasuah yang sedang berjalan.

“Walaupun mengugut dengan saman fitnah, tiada tindakan susulan daripada pihak Najib selepas respons yang diberikan Muhyiddin,” lapor Malaysianow yang memetik pula sumber dalaman UMNO yang rapat dengan kem Najib.

September tahun lalu, Najib memaklumkan pihaknya telah menghantar surat tuntutan kepada Muhyiddin bagi menuntut jawapan berhubung tuduhan melibatkannya dan perbicaran jenayah yang sedang berjalan.

Najib berkata Muhyiddin diminta memberikan maklum balas, berkenaan sama ada beliau bertanggungjawab menyebarkan khabar angin – berhubung dakwaan beliau meminta Muhyiddin campur tangan dalam kes mahkamahnya.

Ogos tahun lalu, Muhyiddin yang ketika itu menjadi Perdana Menteri mendedahkan pihak yang mencetuskan polemik politik dalam negara kecewa dan tidak senang dengan ketegasan beliau tidak membantu membebaskan individu tertentu yang didakwa atas kesalahan jenayah di mahkamah.

“Saya tahu bahawa mereka kurang senang dengan ketegasan saya untuk tidak melayan beberapa tuntutan mereka. Ini termasuk desakan supaya saya mencampuri urusan mahkamah untuk membebaskan beberapa individu yang sedang didakwa atas kesalahan jenayah,” katanya tanpa menyatakan siapa yang beliau maksudkan.

Pendedahan itu dibuat tatkala Najib bersama Presiden UMNO Datuk Seri Ahmad Zahid Hamidi dengan giat melancarkan serangan dalam usaha menumbangkan Kerajaan Perikatan Nasional (PN).

Isu berhubung campur tangan dalam institusi kehakiman kembali menjadi tumpuan susulan kenyataan Ketua Hakim Negara Tun Tengku Maimun Tuan Mat yang mengatakan beliau tidak pernah didekati mana-mana pihak untuk campur tangan dalam keputusan kes mahkamah.

Tengku Maimun berkata beliau percaya bahawa hakim lain juga tidak pernah mengalami perkara sama dan menegaskan semua hakim membuat keputusan berdasarkan keterangan di mahkamah dan tidak lari daripada prinsip tersebut.

Kenyataan Tengku Maimun itu sekali gus menunjukkan Muhyiddin tidak mahu campur tangan dalam institusi kehakiman bagi membebaskan pihak terbabit yang telah dijatuhi hukuman dan sesetengahnya masih berdepan tuduhan di mahkamah, termasuk Najib dan Zahid.

Pada Disember tahun lalu, bekas Perdana Menteri, Tun Dr Mahathir Mohamad turut memuji Muhyiddin kerana tidak campur tangan dalam institusi kehakiman bagi membebaskan pihak tertentu.

“Muhyiddin memberi jaminan kepada saya, beliau tidak akan masuk campur dalam perbicaraan Najib dan kes-kes mahkamah yang lain,” kata Dr Mahathir.

Laporan portal itu hari ini juga mendedahkan bahawa Muhyiddin berkata kenyataan yang dibuat berhubung cubaan untuk meminta campur tangan dalam sistem kehakiman tidak pernah menamakan Najib.

Sebaliknya, beliau berkata Najib sendiri yang mendedahkan dirinya dengan mengeluarkan notis tuntutan tersebut.

Malaysianow turut melaporkan dalam jawapannya kepada peguam Najib, Muhyiddin menyifatkan pemimpin UMNO itu sebagai “penjenayah yang sudah disabitkan bersalah”.

“Dengan sabitannya itu, klien anda tidak boleh, dalam apa jua keadaan, berhak ke atas sebarang kerosakan bagi sebarang dakwaan reputasinya terjejas.”

Pada 28 Julai lalu, Najib dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Najib kemudian mengemukakan permohonan kepada Mahkamah Rayuan untuk membatalkan keputusan dan sabitan hukuman itu.

Bagaimanapun Disember lalu, Mahkamah Rayuan menolak permohonannya dan mengekalkan keputusan Mahkamah Tinggi Kuala Lumpur.

Najib kemudian mengemukakan rayuan kepada Mahkamah Persekutuan.


Mat Sabu, Dr Dzulkefly perlu diberikan Ivermectin bukan rakyat

Dua bekas menteri, Mohamad Sabu dan Datuk Seri Dr Dzulkefly Ahmad wajar menawarkan diri mereka untuk diberikan ubat anti parasit, Ivermectin sebelum diberikan kepara rakyat bagi merawat Covid-19.

Isu Ivermectin dibangkitkan bekas Menteri Pertahanan (AMANAH-Kota Raja) yang disegani yang meminta Kementerian Kesihatan Malaysia (KKM) meluluskan penggunaannya bagi merawat pesakit Covid-19 tanpa sebarang membuat kaji selidik berhubung keberkesanan ubat tersebut.

Lebih malang lagi, cadangan tersebut pula mendapat sokongan bekas Menteri Kesihatan yang seakan bersetuju dengan cadangan tersebut walhal beliau sebagai seorang pengamal perubatan sepatutnya sedar ubat tersebut digunakan kepada haiwan.

Cadangan kurang matang dan tanpa kajian mendalam tersebut dibuat blok pembangkang menimbulkan kemarahan ramai pengamal perubatan dan banyak doktor pakar yang sudah membantah langkah pemberian Ivermectin tersebut untuk merawat pesakit Covid-19.

Tidak dapat dibayangkan sekiranya blok pembangkang ini masih memerintah negara, sudah pastinya yang akan menjadi tikus makmal adalah rakyat yang berisiko tinggi akan terjejas kesihatan mereka yang sudah pun dijangkiti Covid-19.

Pemimpin AMANAH semalam memberikan cadangan tanpa hujah mahu pun kajian saintifik perubatan, mereka menggunakan hujah perubatan yang tidak diketahui dari planet mana.

Sikap tergesa-gesa blok pembangkang yang mahu menggunakan Ivermectin mencerminkan betapa rendah tahap pemikiran mereka, mengambil jalan mudah tanpa menghiraukan nyawa rakyat yang wajar diutamakan.

Jadi, tidak pelik sekiranya Dr Dzulkefly yang dikenali sebagai vokalis suka menjerit dalam Dewan Rakyat juga gagal dalam menguruskan krisis Covid-19 di negeri Selangor sehingga dianggap sebagai pusat penularan utama virus membunuh itu di Malaysia.

Pasukan khas yang dikepalai Dr Dzulkefly dengan peruntukan dari kerajaan negeri juga tidak mendatangkan sebarang manfaat atau membantu dalam menurunkan jangkitan Covid-19 di Selangor, sebaliknya setiap hari mencatatkan jumlah tertinggi kadar jangkitan berbanding negeri-negeri lain.

Yang dibanggakan oleh pasukan khas tersebut adalah kejayaan menjalankan ujian calitan Covid-19 yang banyak, tidak ada satu langkah proaktif atau strategi khusus diperkenalkan untuk menangani penularan Covid-19 dalam negeri yang dianggap sebagai paling maju jika dibandingkan dengan negeri lain.

Sebuah negeri yang maju tetapi jumlah jangkitan setiap hari naik, kononnya pakar-pakar dalam pasukan khas tersebut mempunyai idea dan pemikiran luar kotak untuk menyelesaikan krisis dihadapi, namun sebenarnya mereka gagal sama sekali.

Seorang doktor pakar di Pusat Pakar Perubatan Antarabangsa Hospital Beacon, Dr Raymond Tan Suan Kuo memberitahu kaedah menggunakan Ivermectin belum terbukti keberkesanannya, malah akan menolaknya walaupun diberi percuma.

Senarai Ahli Parlimen pembangkang yang mendesak Ivermectin digunakan adalah: Mohamad Sabu (Kota Raja), Khalid Samad (Shah Alam), R Sivarasa (Sungai Buloh), Johari Abdul Ghani (Sungai Petani), Sim Tze Tzin (Bayan Baru), William Leong (Selayang), dan P Prabakaran (Batu).

Sebagai seorang pemimpin pembangkang yang bertanggungjawab, lebih baik cadangan penggunaan Ivermectin ini perlu diuji terlebih dahulu ke atas Mat Sabu dan Dr Dzulkefly, ia sebagaimana yang dilakukan oleh Perdana Menteri Tan Sri Muhyiddin Yassin yang menjadi penerima vaksin pertama di Malaysia.

Oleh sedemikian, tidak salah juga untuk Mat Sabu dan Dr Dzulkefly juga perlu menawarkan diri mereka sebagai penerima pertama ubat kepada haiwan tersebut.

Beranikah Mat Sabu dan Dr Dzulkefly? Tidak perlu menjerit dalam Dewan Rakyat, buktikan dengan tindakan mencuba ubat Ivermectin itu.


Ringgit naik berbanding dolar AS

Nilai ringgit meningkat berbanding dolar AS pada pagi urus niaga Rabu walaupun pada kadar yang lebih perlahan, berikutan senario inflasi global dan pengetatan dasar ekonomi.

Pada jam 9 pagi, nilai mata wang tempatan ialah pada 4.3930/3960 berbanding dolar AS daripada 4.3935/3960 penutup Selasa, lapor Bernama.

Menurut peniaga ActivTrades Dyogenes Rodrigues Diniz, dolar mungkin terus meningkat dalam jangka sederhana dan panjang.

“Peningkatan nilai mata wang AS berlaku di tengah-tengah ketegangan semakin ketara di Asia yang membabitkan latihan ketenteraan Korea Utara dan ini mendorong AS untuk menjalankan latihan ketenteraan bersama-sama dengan Korea Selatan,” katanya.

Sementara itu, ringgit lebih rendah berbanding sekumpulan mata wang utama, kecuali yen.

Mata wang tempatan susut berbanding dolar Singapura kepada 3.1937/1964 daripada 3.1936/1957 semalam dan jatuh berbanding pound Britain menjadi 5.5242/5280 daripada 5.4963/4994.

Ringgit turut menyusut nilai berbanding euro kepada 4.6970/7002 daripada 4.6892/6919 pada penutup Selasa tetapi meningkat berbanding yen Jepun kepada 3.3020/3045 daripada 3.3109/3130.

Sementara itu, kontrak niaga hadapan (FKLI) FTSE Bursa Malaysia KLCI (FBM KLCI) di Bursa Malaysia Derivatives dibuka tinggi pagi ini.

Pada jam 9.28 pagi, Jun 2022 dan Julai 2022 masing-masing menambah 9.0 mata kepada 1,533.5 dan 1,534.0, September 2022 meningkat 8.0 mata menjadi 1,525.5 dan Disember 2022 meraih 3.5 mata kepada 1,520.0.

Jumlah dagangan 1,082 lot, dengan kepentingan terbuka sebanyak 33,814 kontrak.

Pada 9.37 pagi, penanda aras FBM KLCI susut 4.99 mata kepada 1,530.83 daripada penutupan Selasa pada 1,525.93.


Majlis Hari Raya dengan tarian separuh bogel, polis tahan instafamous

Seorang selebriti media sosial (instafamous) dikenali sebagai Cik Lala ditahan setelah disyaki terbabit dalam kejadian pondan menari separuh bogel dan pembakaran bunga api hingga menganggu ketenteraman awam di Central Walk I-city, Shah Alam, Jumaat lalu.

Ketua Polis Daerah Shah Alam Asisten Komisioner Mohd Iqbal Ibrahim berkata suspek adalah individu yang menyewa unit terbabit dengan kos RM4,000 untuk Majlis Hari Raya dengan kehadiran kira-kira 50 kenalannya.

Menurutnya tangkapan ke atas suspek dilakukan susulan laporan polis dibuat Badan Pengurusan Bersama (JMB) I-Soho I-City.

“Siasatan mendapati, tarian oleh penari pondan separuh bogel dan pembakaran bunga api itu adalah dianjurkan oleh penganjur sendiri.

“Suspek ditahan semalam dan direman sehingga 31 Mei untuk siasatan lanjut. Polis juga sedang dalam tindakan untuk melakukan beberapa lagi tangkapan,” katanya dalam satu kenyataan hari ini.

Mohd Iqbal berkata, pihak JMB membuat laporan polis pada 28 Mei lalu selepas mendapat ‘WhatsApp’ mengenai aktiviti tarian separuh bogel oleh penari pondan dan pembakaran bunga api di dewan UG di Central Walk I-City.

“Mengikut pihak terbabit, perlakuan itu boleh menjatuhkan imej I-City sebagai satu tarikan daripada pelancong di Selangor.

“Siasatan awal mendapati, kejadian berlaku pada 27 Mei sekitar jam 8 hingga 11.30 malam di Dewan Unit B-Ug-12 Upper Grand Floor Central Walk I-City.

“Sekumpulan lelaki pondan membuat tarian separuh bogel diikuti bunyi muzik yang kuat serta terdapat pembakaran bunga api di kawasan awam berhampiran rumah penduduk.

“Kes disiasat mengikut Seksyen 509 Kanun Keseksaan, Seksyen 6 Akta Bahan Letupan dan Seksyen 233 Akta Komunikasi dan Multimedia,” katanya.

Beliau berkata, sebarang maklumat boleh disalurkan kepada Inspektor Nur Syuhada di talian 017-6942736.

Terdahulu, tular beberapa video pondan menari dalam keadaan separuh bogel dan pembakaran bunga api.


Kadar jangkitan mingguan Covid-19 di Singapura meningkat

Sebanyak 3,035 jangkitan baharu Covid-19 dan 12 kes kematian dilaporkan di Singapura dalam tempoh 24 jam semalam, kata Kementerian Kesihatan (MOH) negara itu.

Pada masa sama, MOH memaklumkan kadar jangkitan mingguan turut meningkat daripada 0.81 pada Jumaat kepada 0.83 semalam, namun kekal di bawah angka 1, empat hari berturut-turut.

Kadar jangkitan merujuk kepada nisbah kes komuniti pada minggu lalu berbanding minggu sebelumnya.

Kadar pertumbuhan jangkitan mingguan yang melebihi satu menunjukkan bahawa jumlah kes mingguan baharu Covid-19 masih meningkat.

MOH berkata 12 pesakit yang meninggal dunia membabitkan individu berusia 60 hingga 98 tahun, semuanya turut menghidap beberapa penyakit lain.

Jumlah baharu itu menjadikan keseluruhannya 480 kematian dilaporkan sejak awal tahun lalu, manakala kumulatif kes positif meningkat kepada 215,780 kes.

Secara keseluruhan, kadar penggunaan kemudahan di unit rawatan rapi (ICU) turut meningkat kepada 72.8 peratus semalam, berbanding 68.6 peratus pada Jumaat. – Agensi


Ajaran mimpi terakhir bercanggah hukum syarak

Mesyuarat Khas Muzakarah Fatwa Kebangsaan (MFK) telah memutuskan bahawa ajaran Perjalanan Mimpi Yang Terakhir (PMYT) bercanggah dengan agama Islam, bertentangan dengan hukum syarak dan membahayakan keselamatan negara.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata keputusan itu diputuskan pada mesyuarat minggu lepas yang turut dihadiri para mufti dan beliau sendiri.

“Alhamdulillah keputusan sudahpun keluar dan tindakan susulan akan diambil oleh pihak berkuasa terhadap wanita itu dan lebih 1,000 pengikutnya.

“Kita juga merasakan kes ini akan ditutup dalam masa terdekat dan yang tinggal hanyalah proses pendakwaan,” katanya lapor Bernama.

Terdahulu, Ahmad Marzuk menghadiri Program Penyampaian Bantuan Secara Pandu Lalu Kepada Pelajar Cemerlang yang akan melanjutkan pelajaran ke Institut Pengajian Tinggi (IPT) di sini hari ini.

Beliau berkata susulan keputusan dibuat oleh MFK, terpulang kepada pihak Majlis Agama Islam Negeri untuk mewartakan mengenai ajaran tersebut.

Ahmad Marzuk turut menasihati masyarakat agar tidak mencari ‘jalan pintas’ ke syurga dengan pelbagai cara sebaliknya kembali kepada ketulenan ajaran Islam dengan merujuk kepada pihak majlis agama negeri.

“Kita boleh merujuk kepada hadis dan al-Quran yang sebenarnya sudah ada panduan lengkap cara mengamalkan agama,” katanya.

Beliau berkata hukuman akan diputuskan oleh mahkamah terhadap wanita yang juga pengasas ajaran itu dan pengikutnya boleh dikenakan penjara serta denda.

Katanya, sebelum terbabit, wanita berkenaan sudah dinasihatkan oleh suaminya supaya tidak meneruskan ajaran berkenaan.

“Saya difahamkan, suami wanita itu tidak menjadi pengikut isterinya, sebaliknya pengikut wanita itu adalah dalam kalangan mereka yang dikenali secara dalam talian,” katanya.


Serang ustaz, pelajar tahfiz: Dua lelaki ditahan, tiga masih diburu

Polis menahan dua lelaki dan masih memburu tiga lagi individu setelah menyerang seorang ustaz dan pelajar sebuah sekolah tahfiz di Jalan Cheneras, Kuala Lipis, semalam.

Ketua Polis Daerah Lipis Superintendan Azli Mohd Noor berkata kedua-dua lelaki terbabit ditahan di kawasan Damak, Jerantut, susulan laporan polis yang dibuat.

Kejadian serangan itu turut tular di media sosial.

Menurutnya dalam kejadian jam 5.10 petang semalam, suspek berusia 30-an bersama seorang pelajar tahfiz pergi ke pusat tahfiz itu yang mana tiga orang menyerang mangsa berusia 30-an yang ditugaskan menjaga pusat terbabit.

Ustaz berkenaan menerima empat jahitan di mata kanan dan tangan cedera serta lebam pada badan dalam kejadian yang dikatakan berpunca daripada tidak puas hati soal bayaran makanan.

Azli dalam satu kenyataan hari ini berkata pihaknya menerima laporan berhubung kejadian itu pada jam 6.43 petang yang dibuat oleh seorang pelajar tahfiz berusia 11 tahun yang turut cedera di badan ketika bersama ustaz terbabit.

Menurutnya, punca kejadian akibat tidak puas hati terhadap ustaz berkenaan kerana pembayaran makanan di pusat tahfiz.

“Bertindak atas laporan polis, polis menjalankan beberapa serbuan pada awal pagi tadi di kawasan Damak, Jerantut di mana dua lelaki ditahan manakala tiga lagi masih bebas.

“Semakan mendapati suspek mempunyai rekod kesalahan lampau jenayah dadah dan mereka berdua juga positif methamphetamine,” katanya.

Azli berkata, suspek direman empat hari bagi membantu siasatan mengikut Seksyen 147 Kanun Keseksaan dan Seksyen 448 kanun sama.

“Suspek turut disiasat mengikut Seksyen 15 (1) (a) Akta Dadah Berbahaya 1952. Tiga lagi suspek yang masih bebas sudah dikenal pasti dan usaha mengesan serta menahan mereka sedang dijalankan,” katanya.


Jangan ugut penjawat awam kerana dendam politik: Wan Saiful

Kerajaan baharu Pakatan Harapan (PH) dengan Barisan Nasional (BN) diingatkan tidak menggugut penjawat awam hanya kerana dendam politik mereka, kata Datuk Wan Saiful Wan Jan.

Ketua Penerangan Bersatu itu menggesa agar kerajaan yang dipimpin PH-DAP itu tidak menjadikan penjawat awam sebagai mangsa politik dan menukar pegawai kerajaan sesuka hati hanya kerana berbeza ideologi dan fahaman.

“Saya kesal kerana dalam pertemuan pertama Perdana Menteri dengan penjawat awam, beliau gagal memberi jaminan kerajaan PH tidak akan menjalankan ‘witch hunt’ terhadap pegawai kerajaan.

“Kita semua masih ingat bagaimana Timbalan Presiden PKR, Rafizi Ramli dengan bongkak mengugut akan ‘mencari’ penjawat awam yang menjalankan tugasan mereka. Adakah membalas dendam ini masih lagi menjadi ‘polisi senyap’ kerajaan PH,” katanya dalam satu hantaran di akaun Facebooknya hari ini.

Sebelum ini semasa berkempen dalam Pilihan Raya Umum Ke-15 (PRU-15), pemimpin PH memberi amaran kepada pegawai kanan dalam kerajaan bakal berdepan tindakan susulan sekiranya mereka menjadi kerajaan.

Dalam pada itu, Wan Saiful mmenyifatkan jika sikap dengan dendam ini dibawa ke kementerian, ia memberi kesan kepada perjalanan pentadbiran negara.

“Apatah lagi sekarang ini heboh dikatakan Rafizi (Ahli Parlimen Pandan) melobi hebat untuk menjadi Menteri Kewangan.

“Sekiranya sikap dendam ini dibawa ke kementerian yang sebegitu penting, apa akan jadi kepada pentadbiran negara? Mungkinkah peruntukan akan dipotong begitu saja jika dia tidak suka kepada individu tertentu,” katanya lagi.

Terdahulu, Perdana Menteri Datuk Seri Anwar Ibrahim ketika berucap pada perhimpunan bulanan Jabatan Perdana Menteri (JPM) pagi tadi menegaskan menteri yang bakal dilantik dalam masa terdekat diingatkan supaya menghormati sistem perkhidmatan awam sebagai tonggak dalam pentadbiran kerajaan.

Jelasnya, menteri dan penjawat awam saling memerlukan kerana masing-masing memiliki kepakaran khusus untuk digunakan dalam menguruskan pentadbiran kerajaan.


6 pengganas Anshorullah At Tauhid ditahan cuba bunuh Tun M, Menteri

Seramai enam suspek pengganas ditahan Polis Diraja Malaysia (PDRM) awal Januari lalu dan tiga daripadanya didapati mahu mengancam bunuh mantan Perdana Menteri Tun Dr Mahathir Mohamad dan beberapa menteri kabinetnya, kata Ketua Polis Negara.

Tan Sri Abdul Hamid Bador berkata ke semua mereka merupakan anggota Anshorullah At Tauhid dan lima daripadanya warga tempatan sementara seorang lagi warga Indonesia.

“Kesemua mereka yang ditahan merupakan anggota Anshorullah At Tauhid, sel Daesh yang ditubuhkan pada Oktober tahun 2019 bertujuan mempromosikan ideologi Salafi Jihadi dengan merekrut anggota-anggota baru dan melancarkan serangan di Malaysia.

“Siasatan PDRM mendapati tiga daripada individu yang ditahan telah mengeluarkan ancaman bunuh kepada mantan Perdana Menteri Tun Dr Mahathir Mohamad dan beberapa menteri kabinetnya kerana mengamalkan kerajaan Thoghut,” katanya.

Selain itu, Abdul Hamid berkata mereka juga merancang untuk melancarkan serangan ke atas pusat perjudian di Genting Highlands, Pahang dan kilang arak di sekitar Lembah Klang.

“Merujuk kepada ancaman berkenaan, ia merupakan hasrat yang sering dikeluarkan oleh hampir kesemua suspek pengganas dan kumpulan pro-Daesh yang ditahan Cawangan Khas.

“PDRM sentiasa menilai ancaman bunuh seperti ini dan hasil siasatan PDRM menunjukkan tiada sebarang perancangan atau persediaan dibuat oleh mereka untuk melaksanakan ugutan berkenaan,” katanya.

Beliau berkata keenam-enam individu yang mengeluarkan ancaman berkenaan disiasat di bawah Seksyen 130JB(1)(a) Kanun Keseksaan iaitu mempunyai milik, jagaan atau kawalan bahan berkaitan dengan kumpulan pengganas.


Gas pemedih mata punca kematian dalam tragedi stadium Kanjuruhan

Pasukan khas yang ditugaskan menyiasat tragedi rempuhan maut bola sepak di Indonesia membuat kesimpulan bahawa gas pemedih mata adalah punca utama kematian, dalam salah satu bencana stadium terburuk di dunia, kata Menteri Penyelaras Keselamatan Indonesia.

Pasukan itu, yang dianggotai pegawai kerajaan, persatuan bola sepak dan pakar keselamatan, telah menyiasat bagaimana lebih 130 orang maut dalam tragedi selepas perlawanan di Stadium Kanjuruhan di Jawa Timur pada 1 Oktober lalu.

Mahfud MD berkata pasukan lain masih menyiasat gas yang digunakan, tetapi apa pun keputusannya, ia tidak dapat “mengurangkan kesimpulan bahawa (bilangan) kematian secara besar-besaran disebabkan terutamanya oleh gas pemedih mata.”

Pihak berkuasa Indonesia dan Persatuan Bola Sepak Indonesia (PSSI) berdepan dengan persoalan dan kritikan yang memuncak berhubung sebab polis melepaskan gas pemedih mata di dalam stadium, satu langkah kawalan orang ramai yang diharamkan oleh badan induk bola sepak dunia FIFA.

Pasukan penyiasat fakta mendapati anggota polis yang bertugas tidak mempunyai pengetahuan tentang larangan gas pemedih mata pada perlawanan bola sepak. Gas pemedih mata telah dilepaskan “secara sewenang-wenangnya” dan pegawai telah menggunakan langkah “berlebihan”, katanya.

Pihak polis telah berusaha untuk mengecilkan peranan mereka dalam tragedi itu, menekankan bahawa pintu sempit di stadium memburukkan lagi kejadian.

Polis dan tentera sedang menyiasat berpuluh-puluh pegawai mereka berhubung kejadian itu.

Penyiasat juga membuat kesimpulan bahawa PSSI telah cuai dengan mengabaikan peraturan dan menggesa pengerusi dan jawatankuasa eksekutifnya meletak jawatan.

Ia menambah bahawa penganjur perlawanan PT Liga Indonesia Baru juga telah cuai.

Mahfud berkata penemuan itu, yang diperincikan dalam senarai cadangan setebal 124 muka surat, telah diserahkan kepada presiden.

Awal minggu ini PSSI mengumumkan bahawa ia telah menubuhkan pasukan petugas bersama dengan FIFA dalam usaha untuk meningkatkan kawalan orang ramai dan langkah keselamatan.

Campur tangan yang jarang dilakukan oleh badan induk sukan itu berlaku ketika Indonesia akan menjadi tuan rumah Piala Dunia Bawah 20 Tahun FIFA tahun depan. – Reuters


Tipu maklumat kad pengenalan, Sajat dikehendaki polis

Muhammad Sajjad Kamaruz Zaman atau dikenali sebagai ‘Sajat’ yang kini dikatakan berada di Australia, dikehendaki polis bagi membantu siasatan satu kes penipuan menukar maklumat kad pengenalan.

Menurut kenyataan Ibu Pejabat Polis Daerah Ampang Jaya hari ini Muhammad Sajjad yang merupakan saksi dalam perbicaraan kes tipu itu di Mahkamah Ampang Jaya, perlu hadir pada prosiding itu pada 22 Februari ini, lapor Bernama.

“Saksi berkenaan atau mana-mana pihak yang mempunyai maklumat mengenainya boleh menghubungi pegawai penyiasat Insp Mastura Abdul Basher di talian 018-2053955,” menurut kenyataan itu.

Sebelum ini, Muhammad Sajjad diburu oleh pihak berkuasa Malaysia selepas waran tangkap terhadapnya dikeluarkan kerana gagal hadir pada sebutan semula pertuduhan berpakaian menyerupai wanita di Mahkamah Tinggi Syariah Shah Alam, Selangor.

Pada Jun tahun lepas, polis turut menjejaki Muhammad Sajjad bagi membantu perbicaraan kes penipuan pertukaran nama dan jantina pada kad pengenalan yang sedang berlangsung di Mahkamah Ampang.

Dia dikehendaki di Malaysia mengikut Seksyen 186 dan 353 Kanun Keseksaan kerana menghalang penjawat awam serta menggunakan kekerasan jenayah bagi menakutkan penjawat awam daripada menjalankan kewajipannya.

Nur Sajat menerusi perkongsian di laman Instagram miliknya sebelum ini berkongsi gambar rumah baharunya yang didakwanya terletak di Canterbury, Australia.

Dia turut menyatakan rasa terharu kerana pihak berkuasa Australia yang katanya banyak memberi sokongan terhadapnya daripada pelbagai aspek termasuk mendakwa diberi rumah itu.


Anak Najib setuju bayar cukai RM13.16 juta mulai 2011 hingga 2017

Lembaga Hasil Dalam Negeri (LHDN) berjaya mendapat persetujuan anak lelaki bekas Perdana Menteri, Datuk Seri Najib untuk menyelesaikan cukai taksiran tambahan berjumlah RM13.16 juta bagi tahun taksiran mulai 2011 hingga 2017.

Perkara itu disahkan peguam mewakili Datuk Mohd Nizar Najib, 43, selepas persetujuan dicapai untuk menyelesaikan tuntutan cukai tersebut dengan LHDN.

“Sepatutnya perintah persetujuan direkodkan di hadapan Pesuruhjaya Khas Cukai Pendapatan pada 27 Mei lepas, namun dijadualkan semula ke 4 Ogos ini berikutan Perintah Kawalan Pergerakan,” katanya dipetik Bernama hari ini.

Pengurusan kes berhubung rayuan Nizar di hadapan timbalan pendaftar Mahkamah Rayuan Mariam Hasanah Othman berlangsung secara dalam talian, hari ini.

Prosiding itu turut disertai peguam hasil Muhammad Nabil Abdul Halim bertindak bagi pihak LHDN.

Berhubung rayuan Nizar, peguam itu berkata mahkamah menetapkan 3 Jun ini untuk pengurusan kes bagi mengetahui sama ada permohonan anak guamnya untuk melapangkan tarikh pendengaran rayuan yang dijadualkan pada 16 Jun dibenarkan oleh mahkamah sementara menunggu perintah persetujuan direkodkan.

Pada 11 Ogos tahun lepas, Nizar memfailkan rayuan terhadap keputusan Mahkamah Tinggi Shah Alam pada 7 Ogos tahun sama yang membenarkan permohonan LHDN untuk mendapatkan penghakiman terus terhadapnya

Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.

Pesuruhjaya Kehakiman Julie Lack Abdullah dalam penghakimannya memutuskan perkara yang dibangkitkan Nizar tidak mempunyai merit dan tidak berasas selain berpendapat pembayar cukai perlu membayar cukainya dahulu tanpa menghiraukan rasa tidak puas hati dengan jumlah tersebut atau atas apa alasan sekali pun.

Pada 24 Julai 2019, LHDN, melalui kerajaan Malaysia telah memfailkan writ saman terhadap Mohamad Nizar, menuntutnya membayar cukai berjumlah RM13,159,821.94 bagi tahun taksiran mulai 2011 hingga 2017.

Selain Nizar, Najib dan seorang lagi anak lelakinya Mohd Nazifuddin juga perlu membayar cukai pendapatan kepada LHDN seperti yang diperintahkan Mahkamah Tinggi Kuala Lumpur. Najib perlu membayar RM1.69 bilion manakala Mohd Nazifuddin RM37.6 juta.

Bagaimanapun, kedua-dua mereka dilaporkan belum melunaskan bayaran itu menyebabkan LHDN menfailkan notis kebankrapan terhadap mereka dan kes itu masih di peringkat pengurusan kes di Mahkamah Tinggi.


Tak semestinya pulih Covid-19, akan sihat badan seperti sebelum terkena jangkitan

Penderitaan menghadapi jangkitan Covid-19 tidak hanya akan berakhir setelah bebas daripada penyakit itu, malah ia memberi kesan lanjutan misalnya akan kerap demam dan sering lemah badan.

Kesan itulah yang dialami bekas pesakit itu Muhammad Shamil Shamsairul Haidi yang kini masih berjuang untuk mengembalikan kehidupan normalnya seperti dahulu, lapor harian Metro.

Muhammad Shamil, 22 yang juga penuntut Ijazah Sarjana Muda Psikologi Universiti Kebangsaan Malaysia (UKM) berkata, selain dirinya dia juga percaya kesan sampingan jangka panjang itu turut dialami segelintir bekas pesakit Covid-19.

Bagaimanapun, Muhammad Shamil mengakui masih boleh meneruskan aktiviti harian seperti biasa malah sudah pulang ke kampus bagi meneruskan sesi pengajian.

Justeru, Muhammad Shamil, turut mengambil inisiatif bagi menyedarkan masyarakat awam tentang bahaya penyakit berkenaan.

Katanya, Covid-19 memberinya banyak pengajaran dalam hidup maka dia berkongsi pengalaman dilalui di laman sosial sebagai satu bentuk pengajaran kepada masyarakat.

“Covid-19 boleh menjangkiti sesiapa saja jadi kita semua tidak kira muda atau berusia perlu berwaspada.

“Cuma, masalah dihadapi bekas pesakit adalah stigma negatif segelintir masyarakat dan ia terjadi kepada ibu saya sendiri yang pernah dihalau ketika menjejakkan kaki ke sebuah surau walaupun selepas bebas daripada penyakit itu.

“Diharap, masyarakat beri sokongan dan saya sendiri akan ambil inisiatif memberi kesedaran supaya tiada stigma sebegitu,” katanya.

Terdahulu berkongsi pengalaman dijangkiti penyakit itu, Muhammad Shamil yang juga anak sulung daripada lima beradik itu berkata dia disahkan positif Covid-19 pada 23 April lalu.

Katanya, bukan dia seorang tetapi seluruh ahli keluarganya yang menetap di Rawang, Selangor turut dijangkiti Covid-19 selepas menghadiri majlis kenduri saudara mereka di Kajang.

“Kami sekeluarga jarang keluar rumah jika tiada urusan penting tetapi menghadiri kenduri berkenaan bagi memenuhi undangan.

“Kami sudah mengambil langkah berjaga-jaga dengan memakai pelitup muka dan mengikut prosedur operasi standard (SOP) ditetapkan ketika hadir ke majlis itu tetapi tanpa diketahui, ada tetamu lain yang positif.

“Menyedari hal itu, bapa saudara saya selaku penganjur melakukan ujian swab terlebih dulu diikuti ayah dan kedua-duanya positif Covid-19. Selepas itu, saya, ibu, adik beradik dan nenek lakukan ujian swab dan turut disahkan positif,” katanya.

Menurut Muhammad Shamil, perasaannya bercampur baur selepas disahkan menghidap Covid-19 dan paling merisaukannya adalah apabila memikirkan keadaan bapa, Shamsairul Hadi Khabari, 50 dan neneknya, Siam Saleh, 83 yang dimasukkan ke Hospital Sungai Buloh kerana tergolong dalam kategori golongan berisiko.

Muhammad Shamil, kesedihan turut dirasai apabila terpaksa berpisah dengan ibu, Jamilah Abd Wahab dan dua daripada empat adiknya sebaik dimasukkan ke Pusat Kuarantin dan Rawatan Covid-19 (PKRC) Berisiko Rendah di Taman Ekspo Pertanian Malaysia Serdang (Maeps) Serdang, Selangor.

Muhammad Shamil berkata, sepanjang tujuh hari berada di PKRC, dia mengambil tanggungjawab menjaga dua adiknya dan menghubungi ahli keluarga lain setiap hari menerusi panggilan video untuk bertanya khabar satu sama lain.

Selain itu, Muhammad Shamil turut memanfaatkan masa yang ada dengan melakukan aktiviti bersama pesakit lain.


UMNO perlu buat pemilihan, Nazri, pakar beritahu sebab-sebabnya

UMNO mempunyai enam bulan untuk mengadakan pemilihannya melainkan Jabatan Pendaftaran Pertubuhan (RoS) membenarkan parti itu meminda perlembagaannya.

Pada Jun tahun lalu, UMNO dibenarkan menangguhkan pengundiannya selama 18 bulan sehingga 29 Disember tahun ini susulan pandemik Covid-19.

Sementara, pada 15 Mei pula, Perhimpunan Agung Khas UMNO melibatkan 2,586 perwakilan dari 192 bahagian sebulat suara meluluskan resolusi untuk meminda perlembagaan parti dengan RoS mesti meluluskan pindaan itu.

Pindaan itu membolehkan Majlis Tertinggi (MT) UMNO diberi dua pilihan di bawah Fasal 10.16 Perlembagaan UMNO, sama ada untuk melanjutkan selama 18 bulan tempoh pemilihan parti, atau dalam tempoh enam bulan selepas Pilihan Raya Umum (PRU) selesai diadakan.

Jika usaha UMNO untuk meminda perlembagaannya bagi membolehkan pemilihan dalaman diadakan selepas PRU akan datang diluluskan, barisan pemimpin semasa akan kekal.

Ahli Parlimen Padang Rengas Datuk Seri Nazri Aziz berkata penolakan RoS baru-baru ini terhadap permohonan Parti Warisan Sabah (Warisan) untuk menangguhkan pemilihannya, menunjukkan nasib yang sama mungkin menimpa UMNO.

“Menurut undang-undang, penggal tiga tahun MT berakhir pada Jun 2021, yang bermakna pemilihan sepatutnya diadakan tahun lepas.

“Tetapi UMNO diberi tempoh 18 bulan dan tarikh tamat pada Disember ini. Sekarang, kita minta penangguhan lagi. Jika permohonan Warisan ditolak, saya tidak nampak sebab UMNO akan terkecuali,” katanya menurut NST.

Nazri, yang juga bekas Menteri di Jabatan Perdana Menteri (Hal Ehwal Parlimen dan Undang-Undang) berkata memandangkan barisan sekarang adalah seperti kepimpinan ‘penjaga’, MT UMNO tidak mempunyai kuasa membuat keputusan substantif, seperti meminda perlembagaan parti.

“Ia kerana tempoh mereka (sebagai ahli MT) telah tamat. Tetapi okey, kita anggap mereka ada kuasa. Maka ini bermakna keputusan (untuk menangguhkan pemilihan) adalah untuk barisan pada masa hadapan dan tidak terpakai kepada barisan semasa.”

NST turut memetik pakar undang-undang Perlembagaan Profesor Dr Nik Ahmad Kamal Nik Mahmod sebagai berkata memandangkan permohonan UMNO untuk menangguhkan pemilihannya diluluskan oleh RoS, parti itu mungkin akan mendapat berita baik sekali lagi.

Bagaimanapun, beliau bersetuju dengan pandangan Nazri bahawa UMNO kini dipimpin oleh kepimpinan sementara.

Menurutnya memandangkan tidak ada sebutan dalam perlembagaan UMNO mengenai kuasa pemimpin sementara untuk memindanya, RoS boleh mentafsirkannya dengan cara sama ada.

“Tiada apa-apa dalam perlembagaan (UMNO) yang mengatakan penjaga boleh atau tidak boleh meluluskan pindaan kepada perlembagaannya, bermakna ianya boleh ditafsirkan kedua-dua cara.

“Oleh itu, terpulang kepada RoS bagaimana ia mahu mentafsirnya. RoS mungkin mentafsirnya pindaan yang dikemukakan hanya akan terpakai untuk barisan seterusnya, yang dalam kes ini undian (mesti diadakan pada Disember).

“Jika pindaan itu dilaksanakan segera, maka ia boleh digunakan untuk masa sekarang (kepimpinan), jadi tidak perlu (untuk pemilihan parti tahun ini).

“Ini, dari satu segi, adalah seperti cubaan untuk lanjutan. Jika RoS mengambil kira perkara ini, kita perlu melihat sama ada pindaan yang dikemukakan adalah selaras dengan undang-undang,” kata Nik Ahmad.

Nazri pula melahirkan kebimbangan terhadap kemungkinan UMNO akan dibubarkan jika berdegil menunggu keputusan daripada RoS yang belum tentu menguntungkannya.

Nazri yang berpengalaman sebagai peguam berkata dengan mengambil kira peraturan RoS, UMNO mungkin berdepan pembubaran jika gagal mengadakan pemilihannya sebelum tarikh akhir 29 Disember depan.

“Saya percaya mereka (ahli MT) telah dinasihati secara salah oleh peguam mereka, memikirkan mereka boleh terlepas.

“Pindaan baharu adalah untuk barisan kepimpinan masa depan dan ini seperti menipu, cuma (alasan) untuk mendapatkan lanjutan untuk presiden memegang jawatan,” katanya merujuk kepada Presiden UMNO Datuk Seri Ahmad Zahid Hamidi, yang ketika ini menghadapi pelbagai pertuduhan jenayah rasuah.

RoS masih belum memutuskan permohonan UMNO untuk meminda perlembagaannya, tetapi Setiausaha Agung parti Datuk Seri Ahmad Maslan yakin parti itu akan mendapat keputusan yang baik.


Nasib Siti Bainun diketahui esok

Nasib pengasas Rumah Bonda, Siti Bainun Ahd Razali akan diketahui esok sama ada dibebaskan atau disabit atas pertuduhan mengabai dan menganiaya seorang remaja sindrom Down dikenali sebagai Bella, lapor Sinar Harian.

Keputusan akhir kes pembelaan itu akan diputuskan oleh Hakim Izralizam Sanusi jam 10 pagi di Mahkamah Sesyen Kuala Lumpur.

Kes Siti Bainun ini menarik perhatian seluruh negara apabila netizen mengkritiknya kerana diwakili 10 peguam termasuk pembantu daripada lima firma guaman ketika di peringkat pendakwaan.

Malah kehidupan peribadi mereka menjadi bualan pelbagai pihak di media sosial.

Sebahagian peguam yang mewakili Siti Bainun ialah Nur’Aminahtul Mardiah Md Nor, Mohammad Farhan Maaruf, Nurul Hafidzah Hassan, Nur Ellena Mohamed Razif dan Asiah Abd Jalil.

Mahkamah kemudiannya membenarkan permohonan empat peguam yang dilantik Tunku Mahkota Johor, Tunku Ismail Sultan Ibrahim bertindak sebagai peguam pemerhati dalam kes itu.

Keputusan dibuat selepas barisan peguam itu yang diwakili Datuk Khairul Anwar Rahmat memaklumkan bahawa mereka telah dilantik menjadi peguam pemerhati bagi pihak remaja terbabit.

Selain Khairul Anwar, tiga lagi peguam pemerhati yang dilantik ialah Datuk Baljit Singh Sidhu, Datuk Ikbal Salam dan Mohd Radzi Yatiman.

Perbicaraan kes itu bermula 30 Mac 2022 dan pihak pendakwaan menutup kes tersebut selepas memanggil 22 saksi.

Saksi-saksi pendakwaan yang hadir ialah Bella sendiri selaku saksi pendakwaan (SP) ke-18; SP-5, bekas penghuni Rumah Bonda, Yasmin Nahar Mahmood; SP-17, pakar psikiatri, Dr Wan Asyikin Wan Azlan; SP-1, pembantu pengurus syarikat swasta, Zurianty Sudin dan SP-15, pakar bedah plastik Dr Salmi Mohamed Shukur.

Pada 24 November tahun lalu, Siti Bainun menangis selepas mahkamah memerintahkannya untuk membela diri atas dua pertuduhan berkenaan.

Bagaikan ‘jatuh ditimpa tangga’, dua bulan selepas itu, dia sekali lagi menangis kerana kesemua peguam menarik diri sebelum prosiding kes bela diri bermula.

Peguam, Mohammad Farhan menarik diri pada 13 Januari, diikuti Nur Ellena dan Asiah. Peguam, Nur’Aminahtul Mardiah pula membuat permohonan penarikan diri ketika prosiding terbuka di mahkamah sementara Nurul Hafidzah mengambil tindakan sama dengan membuat permohonan secara bertulis.

Pada 26 Januari lalu, tertuduh memohon prosiding bela dirinya ditangguhkan sehingga keputusan khidmat peguam daripada Yayasan Bantuan Guaman Kebangsaan (YBGK) diperoleh dan dia memerlukan masa sebulan bagi membuat persiapan akhir.

Bagaimanapun, Izralizam berkata, prosiding bela diri diteruskan biarpun pengasas Rumah Bonda itu tidak diwakili peguam.

Izralizam mengarahkan tertuduh yang berusia 31 tahun membaca pernyataan saksinya setebal hampir 200 muka surat agar tidak mengganggu perjalanan kes.

Pada prosiding seterusnya, mahkamah tidak membenarkan Siti Bainun membaca sebahagian besar pernyataan saksinya. Ia berkaitan tangkap layar hantaran di media sosial Facebook Zurianty dan beberapa rakaman video Bella termasuk pada sambutan hari raya.

Ia susulan, Zilfinaz memohon supaya beberapa perenggan itu dipadamkan kerana bersifat prejudis.

Tidak lama kemudian, Siti Bainun melantik semula seorang daripada lima peguam iaitu Mohammad Farhan yang sebelum ini menarik diri daripada mewakilinya untuk mengendalikan kes itu.

Mohammad Farhan memohon supaya mahkamah membenarkan anak guamnya membaca semua pernyataan bertulis yang dipohon pihak pendakwaan untuk dipadamkan dengan alasan pernyataan saksi itu tidak bersifat prejudis.

Mahkamah kemudiannya membenarkan Siti Bainun membaca dua perenggan dalam pernyataan saksinya itu.

Selepas memanggil lapan saksi, pihak pembelaan Siti Bainun menutup kesnya pada 9 Mac lalu.

Antara saksi yang hadir membela Siti Bainun ialah saksi pembelaan (SD) ketiga, rakan pengasas Rumah Bonda; Pegawai Tadbir, Noor Marliana Ramlee dan SD-6, Engku Farah Hanis Abdul Jalil serta SD-8, pensyarah kanan bidang psikologi perkembangan kanak-kanak dan remaja berkeperluan khas, Universiti Kebangsaan Malaysia (UKM), Dr Abdul Rahman Ahmad Badayai.

Kes Bella tular di media sosial selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda.

Susulan itu pada 20 Ogos 2021, Siti Bainun didakwa di Mahkamah Sesyen Kuala Lumpur sebagai orang yang dipertanggungjawabkan untuk menjaga kanak-kanak perempuan sindrom Down berusia 13 tahun itu telah mengabaikan dengan menyebabkan kanak-kanak itu mengalami kecederaan fizikal dan emosi.

Pada 20 November tahun sama, pengasas Rumah Bonda itu didakwa sekali lagi di mahkamah sama atas pertuduhan menganiaya remaja itu.